။ အချိန် 6/06/2011 11:39:00 AM\n။ အချိန် 5/08/2011 04:09:00 PM\n။ အချိန် 4/20/2011 10:25:00 AM\n။ အချိန် 4/09/2011 11:02:00 AM\n။ အချိန် 3/28/2011 01:05:00 PM\nQ. ဘုရားနှင့် ပစ္စေကဗုဒ္ဓါတို့၏ တူပုံနှင့် ခြားနာပုံများကို အသေးစိတ်လေးများ သိရှိခွင့်ရရင် သိရှိလိုပါသည် အရှင်ဘုရား။(www.bbfse.org)\nA. ဘုရား၊ ပစ္စေကဗုဒ္ဓတို့ရဲ့ ခြားနားချက်ကို မပြောခင် ဗောဓိနဲ့၊ ဗောဓိသတ္တအကြောင်းကို အရင်ပြောပြဖို့ လိုပါတယ်။ ဒီလို ဗောဓိအကြောင်းကို ပြောမယ်ဆိုရင် သာဝကအကြောင်းလည်း ထည့်ပြောရမှာဖြစ်လို့ မေးခွန်းထဲမှာ မပါပေမယ့် ဒီနေရာမှာ သာဝကအကြောင်းကိုပါ ထည့်သွင်းပြောကြားပေးမှာ ဖြစ်ပါတယ်။ ဗောဓိဆိုတာ မဂ်ဉာဏ်၊ ဖိုလ်ဉာဏ်၊ သဗ္ဗညုတဉာဏ်တော်တွေကို ပြောတာဖြစ်ပြီး ဒီဉာဏ်တော်တွေကို ရဖို့ကြိုးစားကာ ပါရမီဖြည့်ကြတဲ့ အလောင်းတော်တွေကို ဗောဓိသတ္တလို့ ဆိုတာဖြစ်ပါတယ်။\nဒီဗောဓိ၊ ဗောဓိသတ္တများဟာ အမျိုးအစားအနေနဲ့ သုံးမျိုးသုံးစား ရှိပါတယ်။ အဲဒါတွေကတော့\n၃။ သာဝကဗောဓိ ဆိုတဲ့ ဗောဓိသုံးမျိုးနဲ့ ဒီဗောဓိဉာဏ်ကို ရရှိဖို့ ပါရမီဖြည့်ကျင့်ကြတဲ့ ဗောဓိသတ္တများဟာလည်း\nသာဝကဗောဓိသတ္တ ဆိုပြီး သုံးမျိုးသုံးစား ကွဲပြားကြပါတယ်။\nပါရမီဖြည့်ကျင့်တယ်ဆိုတာ ဒါန၊ သီလ၊ နေက္ခမ၊ ပညာ၊ ဝီရိယ၊ ခန္တီ၊ သစ္စာ၊ အဓိဋ္ဌာန်၊ မေတ္တာ၊ ဥပေက္ခာဆိုတဲ့ ပါရမီဆယ်းပါးကို ဘဝအမျိုးမျိုးမှာ ပုံစံအမျိုးမျိုးနဲ့ ပြုလုပ်ဆည်းပူး ကြိုးစားအားထုတ်ခြင်းကို ဆိုတာဖြစ်ပါတယ်။\nဒီဉာဏ်တွေကိုရဖို့ ပါရမီဖြည့်ကြတဲ့ အလောင်းတော်တွေဟာ ပါရမီပြည့်မြောက်ပြီး အဲဒီဉာဏ်အသီးသီးကို ရရှိတော်မူပြီးတဲ့ အခါမှာတော့\n၁။ သမ္မာသမ္ဗောဓိဉာဏ်ကို ရရှိတော်မူတဲ့ ပုဂ္ဂိုလ်သူမြတ်ကို သဗ္ဗညုမြတ်စွာဘုရား (အလုံးစုံးကို သိတော်မူတဲ့ဘုရား)\n၂။ ပစ္စေကဗောဓိဉာဏ်ကို ရရှိတော်မူတဲ့ ပုဂ္ဂိုလ်သူမြတ်ကို ပေစ္စေကဗုဒ္ဓ (ဘုရားငယ်)\n၃။ သာဝကဗောဓိဉာဏ်ကို ရရှိတော်မူတဲ့ ပုဂ္ဂိုလ်သူမြတ်ကို (တပည့်သားအရိယာ သာဝက) လို့ ဖြည့်ကျင့်ပြီး ရရှိတဲ့ ဗောဓိဉာဏ်အလိုက် အမည်အဆင့်အတန်း ကွဲပြားကြပါတယ်။\nသမ္မသမ္ဗောဓိသတ္တခေါ် သဗ္ဗညုမြတ်စွာဘုရားဖြစ်ဖို့ ပါရမီဖြည့်ကျင့်တော်မူကြတဲ့ ဘုရားလောင်းတွေ အနေနဲ့ ပွင့်တော်မူပြီး ဘုရားတစ်ဆူဆူထံမှာ “ဘယ်အချိန်မှာ ဧကန်မုချ ဘုရားဖြစ်လိမ့်မယ်”လို့ နိယတဗျာဒိတ် ရရှိတော်မူပြီးတဲ့နောက်မှာ ပညာကို အဓိကထားကျင့်တဲ့ ပညာဓိက ဘုရားလောင်းဆိုရင် လေးအသင်္ချေနဲ့ ကမ္ဘာတစ်သိန်း၊ သဒ္ဓါကို အဓိကထားကျင့်တဲ့ သဒ္ဓါဓိက ဘုရားလောင်းဆိုရင် ရှစ်အသင်္ချေနဲ့ ကမ္ဘာတစ်သိန်း၊ ဝီရိယကို အဓိကထားကျင့်တဲ့ ဝီရိယာဓိက ဘုရားလောင်းဆိုရင် တစ်ဆယ့်ခြောက်အသင်္ချေနဲ့ ကမ္ဘာတစ်သိန်း ကြာအောင် ပါရမီတော်တွေကို ဖြည့်ကျင့်တော်မူပြီး ပါရမီတော် အထွတ်အထိပ်ကို ရောက်တော်မူတဲ့ အခါမှာတော့ ဆရာမရှိဘဲ မိမိကိုယ်တိုင် ထိုးထွင်းပြီး သစ္စာလေးပါးတရားကို သိတဲ့မဂ်ဉာဏ်၊ ဘာပဲဖြစ်ဖြစ် အလုံးစုံအကုန်လုံးကို အကြွင်းမဲ့ သိမြင်တော်မူတဲ့ သဗ္ဗညုတဉာဏ်ဆိုတဲ့ သမ္မာသမ္ဗောဓိဉာဏ်တော်ကို ရရှိတော်မူပါတယ်။ အဲဒီလို သမ္မာသမ္ဗောဓိဉာဏ်ကို ရရှိတော်မူတဲ့ လောကသုံးပါးမှာ အတုမရှိ၊ အတူမရှိတဲ့ ပုဂ္ဂိုလ်သူမြတ်ကို သမ္မာသမ္ဗုဒ္ဓ (သဗ္ဗညုမြတ်စွာဘုရား)လို့ ခေါ်ဆိုတာ ဖြစ်ပါတယ်။\nပစ္စေကဗောဓိသတ္တခေါ် ပစ္စေကဗုဒ္ဓါ အလောင်းအလျာတွေ အနေနဲ့ နှစ်သင်္ချေနဲ့ ကမ္ဘာတစ်သိန်း ကာလကြာအောင် ပါရမီတွေကို ဖြည့်ကျင့်တော်မူပြီး ပါရမီပြည့်မြောက် အထွတ်အထိတ်ကို ရောက်တဲ့အခါမှာတော့ ဆရာမရှိဘဲ မိမိကိုယ်တိုင် ထိုးထွင်းပြီး သစ္စာလေးပါးကိုသိတဲ့ မဂ်ဉာဏ်လို့ခေါ်တဲ့ ပစ္စေကဗောဓိဉာဏ်ကို ရရှိတော်မူပါတယ်။ အဲဒီလို ပစ္စေကဗောဓိဉာဏ်ကို ရရှိတော်မူတဲ့ ပုဂ္ဂိုလ်သူမြတ်ကို ပစ္စေကဗုဒ္ဓ (ဘုရားငယ်)လို့ ခေါ်ဆိုတာ ဖြစ်ပါတယ်။\nသာဝကဗောဓိသတ္တခေါ် သာဝက အလျောင်းအလျာတွေ အနေနဲ့ အဂ္ဂသာဝကလောင်း (အရှင်သာရိပုတ္တရာ၊ အရှင်မဟာမေဂ္ဂလာန်တို့လိုမျိုး) ဆိုရင် တစ်သင်္ချေနဲ့ ကမ္ဘာတစ်သိန်း၊ မဟာသာဝကလောင်း (အရှင်ကောဏ္ဍည၊ အရှင်အာနန္ဒာစတဲ့ ရဟန္တာမထေရ်ကြီးတွေလိုမျိုး) ဆိုရင် ကမ္ဘာတစ်သိန်း၊ ပကတိသာဝက (သာမန်အရိယာ သာဝကမျိုး) ဆိုရင် ကမ္ဘာတစ်ရာ၊ ကမ္ဘာတစ်ထောင်စတဲ့ ကာလကြာအောင် ပါရမီတွေကို ဖြည့်ကျင့်ပြီး ပါရမီပြည့်မြောက်တဲ့ အခါမှာတော့ မြတ်စွာဘုရားလို့ခေါ်တဲ့ ဆရာရှိမှ သစ္စလေးပါးကိုသိတဲ့ မဂ်ဉာဏ်လို့ခေါ်တဲ့ သာဝကဗောဓိဉာဏ်ကို ရရှိတော်မူပါတယ်။ အဲဒီလို သာဝကဗောဓိဉာဏ်ကို ရရှိတော်မူတဲ့ ပုဂ္ဂိုလ်သူမြတ်များကို အဆင့်အတန်းအလိုက် အဂ္ဂသာဝက၊ မဟာသာဝက၊ ပကတိသာဝကဆိုတဲ့ အမည်အသီးသီးနဲ့ သာဝကဗုဒ္ဓလို့ ခေါ်ဆိုတာ ဖြစ်ပါတယ်။ ဒါက ဆုပန်ပြီး ပါရမီဖြည့်ကျင့်ကြတဲ့ သာဝကတွေအတွက် ပြောတာဖြစ်ပါတယ်။ ဆုမပန်ဘဲ သာမာန်ကိလေသာကုန်ခမ်း ရဟန္တာဖြစ်ကာ နိဗ္ဗာန်ဝင်ဖို့အတွက်တော့ သီးသန့်သတ်မှတ်ချက်နဲ့ ပါရမီဖြည့်ကျင့်ရာကာလ အတိအကျ မရှိပါဘူး။\nဗုဒ္ဓ၊ ပစ္စေကဗုဒ္ဓ၊ သာဝကတွေရဲ့ လုပ်ငန်းစဉ်\nအထက်မှာ ပြောခဲ့သလို ပါရမီတွေကို အသီးသီးဖြည့်ကျင့်ပြီး သမ္မာသမ္ဗုဒ္ဓလို့ခေါ်တဲ့ သဗ္ဗညုမြတ်စွာဘုရားအဖြစ်၊ ပစ္စေကဗုဒ္ဓလို့ခေါ်တဲ့ ပစ္စေကဗုဒ္ဓါအဖြစ်၊ တပည့် အရိယာသာဝကလို့ခေါ်တဲ့ သာဝကဗုဒ္ဓအဖြစ်ကို ရရှိတော်မူကြတဲ့ ပုဂ္ဂိုလ်သူမြတ်များထဲမှာ သဗ္ဗညု မြတ်စွာဘုရားရှင်တို့ကို တာရယိတုပုဂ္ဂိုလ် (ကိုယ်တိုင်လည်း သံသရာမှ ကူးမြောက်ပြီး ဝေနေယျတို့ကိုလည်း သံသရာမှ ထုတ်ဆောင်ကယ်တင်တော်မူတဲ့ အမြတ်ဆုံးပုဂ္ဂိုလ်)လို့ ခေါ်ဆိုပါတယ်။ မှန်ပါတယ်။ အလုံးစုံကို အကြွင်းအကျန်မရှိ အကုန်အစင် သိတော်မူတဲ့ သဗ္ဗညုတဉာဏ်ကို ရရှိတော်မူတဲ့ မြတ်စွာဘုရားရှင်ဟာ သစ္စာလေးပါးတရားတော်ကို ကိုယ်တော်တိုင်လည်း ထိုးထွင်းပြီး သိတော်မူသလို ကိုယ်တော်မြတ် သိတော်မူတဲ့ အတိုင်းလည်း ကျွတ်ထိုက်တဲ့ သတ္တဝါဝေနေယျတွေကို သူတို့ရဲ့ အလိုဆန္ဒကိုလိုက်ပြီး သစ္စာတရားကို သိအောင်ဟောပြော ချေချွတ်တော်မူနိုင်တဲ့အတွက် အတုမရှိ တာရယိတုပုဂ္ဂိုလ်မြတ် ဖြစ်ပါတယ်။ ဒီလို သတ္တဝါ ဝေနေယျတွေရဲ့ အလိုကိုသိပြီး သစ္စာတရားကို ဟောကြားပေးနိုင်မှုဟာ သဗ္ဗညုတ ဘုရားရှင်တွေပဲ စွမ်းဆောင်နိုင်တာ ဖြစ်ပါတယ်။ ဒါကြောင့်လည်း အနှိုင်းမဲ့ဗုဒ္ဓ၊ အလုံးစုံကို အကုန်အစင်သိတော်မူတဲ့ ဘုရား၊ အတုမရှိမြတ်စွာလို့ ဆိုခြင်း ဖြစ်ပါတယ်။\nပစ္စေကဗုဒ္ဓါတို့ကိုတော့ စာလို တရိတပုဂ္ဂိုလ် (မိမိကိုယ်တိုင်သာ သံသရာမှ ကိုယ်စွမ်းဖြင့် ကူးမြောက်နိုင်ပြီး သူတပါးတို့ကို သံသရာမှ ထုတ်ဆောင်ကယ်တင်မှု မပြုနိုင်တဲ့ ပုဂ္ဂိုလ်) လို့ ခေါ်ဆိုပါတယ်။ မှန်ပါတယ်။ ပစ္စေကဗုဒ္ဓါ အရှင်မြတ်တွေဟာ သဗ္ဗညုမြတ်စွာဘုရားရှင်များ ဖြစ်ပွင့်တော်မူတဲ့ အခါကာလမျိုးမှာ ဖြစ်ပွင့်ခြင်းမရှိဘဲ ဘုရားရှင်တစ်ဆူဆူတို့ရဲ့ ကြားကာလဖြစ်တဲ့ သာသနာပကာလမှာပဲ ပွင့်တော်မူကြပါတယ်။ ပစ္စေကဗုဒ္ဓါ အရှင်မြတ်တွေဟာ သဗ္ဗညုဘုရားရှင်တွေလို သစ္စာတရားကို ကိုယ်တိုင်လည်းသိ၊ သူတပါးကိုလည်း သိစေနိုင်တာမျိုး မဟုတ်ဘဲ ကိုယ်ကိုယ်တိုင်သာ ဆရာမကူဘဲ သစ္စာတရားကို ထိုးထွင်းသိမြင်နိုင်ပြီး သူတပါးတွေကို သိအောင်ဟောပြနိုင်ခြင်း မရှိပါဘူး။ မဂ်ဖိုလ်နိဗ္ဗာန်ဆိုတဲ့ ပဋိဝေဓတရား အနက်သဘောကို ကိုယ်တိုင်သိမြင်ပေမယ့် အဲဒီမဂ်ဖိုလ်နိဗ္ဗာန်ဆိုတဲ့ လောကုတ္တရာ တရားကို နာမပညတ်တင်ကာ သူတပါးတို့သိအောင် ဟောပြောနိုင်စွမ်း မရှိပါဘူး။ ဒါကြောင့် အဋ္ဌကထာ ဆရာတွေက “ပစ္စေကဗုဒ္ဓါ အရှင်မြတ်တို့ရဲ့ သစ္စာလေးပါး တရားကို သိမြင်ခြင်းဆိုတဲ့ ဓမ္မာဘိသမယကို စကားမပြောတတ်သူ အိမ်မက်မက်ခြင်းနဲ့တူကြောင်း ဥပမာပေး ပြောဆိုကြခြင်း ဖြစ်ပါတယ်။ ပစ္စေကဗုဒ္ဓါ အရှင်သူမြတ်တွေဟာ ရဟန်းပြုချင်ကြတဲ့ သူတပါးတို့ကို ရဟန်းပြုပေးပြီး “ဒီလိုသွား၊ ဒီလိုနေ၊ ဒီလိုထိုင်၊ ဒီလိုပြော” စသဖြင့် အာဘိသမာစရိက ကျင့်ဝတ်ကို သင်ကြားပေးတော်မူနိုင်ပေမယ့် “ဒီလိုရုပ်နာမ်ကို ခွဲခြားပြီး လက္ခဏာယဉ် တင်ရမည်၊ ဒီလို ရှုမှတ်ရမည်” စသဖြင့် နာကြားသူတွေကို မဂ်ဖိုလ်ရောက်လောက်အောင် တရားဓမ္မ ဟောပြောပြသတော် မမူနိုင်ကြပါဘူး။ ဒါကြောင့် ပစ္စေက ဗုဒ္ဓအရှင်သူမြတ်တွေကို ကိုယ်တိုင်သာသိပြီး သူတပါးကို သိစေတော်မမူနိုင်တဲ့ အငယ်စားဘုရား၊ ဘုရားငယ်လို့ ခေါ်ဆိုတော်မူခြင်း ဖြစ်ပါတယ်။\nသာဝကဗုဒ္ဓဖြစ်တော်မူကြတဲ့ တပည့်သား အရိယာသာဝကတွေကို တာရိတပုဂ္ဂိုလ် (အထုတ်အဆယ် အကယ်အတင်ခံပုဂ္ဂိုလ်) လို့ ခေါ်ပါတယ်။ ဒီနေရာမှာ သာဝကဗုဒ္ဓလို့ သုံးလိုက်တဲ့အတွက် ဗုဒ္ဓဆိုတဲ့ စကားလုံးကို မြတ်စွာဘုရားရှင်လိုမျိုး ဘုရားလို့ အဓိပ္ပါယ် အမှတ်မလွဲဖို့လိုပါတယ်။ ဒီမှာပြောတဲ့ ဗုဒ္ဓဆိုတာ သစ္စာတရားကို သိမြင်ခြင်းဆိုတဲ့ အဓိပ္ပါယ်နဲ့ သုံးတဲ့စကားလုံး ဖြစ်ပြီး တပည့်သာဝကအနေနဲ့ သစ္စာတရားကို သိခြင်းလို့ ဆိုလိုတာ ဖြစ်ပါတယ်။ အချို့က အရှင်သာရိပုတ္တရာလောင်း ဥပတိဿပရိဗိုဇ်ဟာ အရှင်အဿဇိ မထေရ်ထံမှ တရားတော်ကို နာယူပြီး သောတာပတ္တိမဂ်ဖိုလ်၌ တည်တော်မူတဲ့ အချက်ကိုထောက်ပြီး တပည့်သား အရိယာသာဝကတို့ကို ကိုယ်တိုင်လည်း အကယ်တင်ခံ၍ သူတပါးတို့ကိုလည်း ကယ်တင်တော်မူတတ်တဲ့ (တာရယိတု)ပုဂ္ဂိုလ်လို့ ထင်မှတ်တတ်ပါတယ်။ တကယ်တော့ တပည့်သား အရိယာ သာဝကတို့ ဟောကြားကြတဲ့ တရားများဟာ မြတ်စွာဘုရားရှင်ထံမှ စတင်ဖြစ်ပေါ်တော်မူခဲ့တဲ့အပြင် ဘုရားရှင်၏ လမ်းညွှန်မပါဘဲ ကိုယ်တိုင်သီးခြား နည်းတပါးနဲ့ ဟောကြားခြင်း မဟုတ်တဲ့အတွက် တပည့်သား အရိယာသာဝကတွေကို တာရယိတုပုဂ္ဂိုလ်လို့ မခေါ်နိုင်ပါဘူး။ ဒါကြောင့် တပည့်သာဝက အရိယာတွေကို ဆရာမရှိဘဲ သစ္စာလေးပါးကို မသိနိုင်ဘဲ ဆရာအကူအညီ ရမှသာ သစ္စာလေးပါးကို ဟောကြားနိုင်၊ မဂ်ဉာဏ်ဖိုလ်ဉာဏ်တို့ကို ရနိုင်တဲ့အတွက် တာရိတပုဂ္ဂိုလ်လို့ပဲ ခေါ်ဆိုနိုင်တာ ဖြစ်ပါတယ်။\nဒီလောက်ဆိုရင်တော့ လူတော်တော်များများ မရှင်းဘဲ ဖြစ်နေကြတဲ့ ဗုဒ္ဓ၊ ပစ္စေကဗုဒ္ဓ၊ သာဝကတို့ရဲ့ ခြားနားချက်လေးတွေကို အထိုက်အလျောက် နားလည်သဘောပေါက်နိုင်မယ်လို့ ထင်ပါတယ်။ မေးခွန်းရှင် မေးထားသလို ဘုရားနဲ့ ပစ္စေကဗုဒ္ဓတို့ရဲ့ တူညီချက် ခြားနားချက်ကိုပဲ သီးသန့်ထုတ်ပြောပါဆိုရင်တော့ ဘုရားနဲ့ ပေစ္စကဗုဒ္ဓတွေဟာ ဖြည့်ကျင့်တော်မူကြတဲ့ ပါရမီ အရေအတွက်၊ ဖြည့်ကျင့်ပုံ တူညီခြင်း၊ သစ္စာလေးပါး တရားတော်ကို ဆရာမကူဘဲ ကိုယ်တော်တိုင် ထိုးထွင်း၍ သိမြင်တော်မူခြင်း ဆိုတဲ့ အချက်တွေလောက်တော့ တူညီတယ်လို့ ပြောလို့ရနိုင်ပြီး မတူညီတဲ့ အချက်တွေဆိုရင်တော့ ပါရမီဖြည့်ကျင့်တဲ့ ကာလမတူညီခြင်း၊ သစ္စာလေးပါးကို သူတပါးသိအောင် ဟောပြောနိုင်မှု မတူညီခြင်း၊ ရရှိတော်မူတဲ့ ဉာဏ်တော်မတူညီခြင်း၊ ပွင့်တော်မူတဲ့ အချိန်ကာလ မတူညီခြင်းစတဲ့ အချက်တွေပဲလို့ အကြမ်းဖျင်း နားလည်ထားရင်လည်း လုံလောက်မယ်ထင်ပါတယ်။\nမိမိတို့အနေနဲ့ကတော့ ပါရမီဖြည့်ပြီး ပါရမီအစဉ်အတိုင်းပဲ နိဗ္ဗာန်ကို သွားမှာလား၊ ဒါမှမဟုတ် သံသရာ တစ်လျှောက်မှာ ဖြည့်ခဲ့ဖူးတဲ့ မမြင်နိုင်တဲ့ ပါရမီအားကိုယူပြီး ဒီဘဝမှာပဲ ဘဝနာအလုပ် အားထုတ်ရင်း ကိလေသာကင်းရာ နိဗ္ဗာန်ကို ယူကြမှာလားဆိုတာကိုတော့ ကိုယ်ပိုင်ရွေးချယ်မှုနဲ့ ကိုယ်တိုင်ပဲ အားထုတ်ကြည့်ကြဖို့ပဲ ဖြစ်ပါကြောင်း အကြံပြုလိုက်ရပါတယ်။\nကျမ်းကိုး = မဟာဗုဒ္ဓဝင် (ပထမတွဲ၊ ပထမပိုင်း)၊ မင်းကွန်းတိပိဋကဓရ ဆရာတော်\nဘ၀ဆက်တိုင်း သရဏဂုံတည်အောင် ဘယ်လိုပါရမီတွေ ဖြည့်ကျင့်သင့်သလဲ\n။ အချိန် 10/28/2010 07:00:00 PM\nရိုသေစွာ ရှိခိုးဦးတင်လိုက်ပါတယ်ဘုရား။ အရှင်ဘုရားရဲ့ အင်တာနက်စာမျက်နှာကိုလည်း အခါအားလျော်စွာ ဝင်ရောက်ဖတ်ရှု မှတ်သားဖြစ်ပါတယ်။ အမြဲတမ်း ပို့စ်အသစ်တွေတင်နိုင်ပြီး စိတ်ရှည်စွာ ဟောညွန်ပြပေးတဲ့အတွက် ဝင်ရောက်မှတ်သား သူတွေအတွက် ယူတတ်မယ်ဆိုရင် အလွန်အကျိုးရှိလှပါတယ် ဘုရား။ တပည့်တော် အကြိုက်ဆုံးကတော့ နဲနဲလေးတော့ လွဲနေတယ် ဆိုတဲ့ ပို့စ်များပဲဖြစ်ပါတယ်ဘုရား။\nတပည့်တော်မေးမြန်းချင်တာနဲ့ အကြံပြုချင်တာလေးတွေရှိပါတယ်ဘုရား။ ခွင့်ပြုပေးတော်မူပါ။ အရှင်ဘုရားရဲ့ စာမျက်နှာမှာ Facebook like button လေးကိုဖြစ်နိုင်မယ်ဆို ထည့်ပေးစေလိုပါတယ်ဘုရား။ တပည့်တော် ဖတ်လိုက်ရတဲ့ အကြောင်းရာတစ်ခုကို facebook မှာ အမြဲ share ဖြစ်ပါတယ်ဘုရား။ အရှင်ဘုရားရဲ့ စာမျက်နှာမှာလည်း like button လေးရှိရင် ပိုကောင်းမယ် ထင်မိပါတယ်ဘုရား။\nတပည့်တော် သိချင်တာလေးကတော့ တပည့်တော်တို့ ရတနာသုံးပါးကို ကိုးကွယ်ဆည်းကပ်ပြီး သရဏဂုံတည် နေတယ်ဆိုပေမဲ့ ယခုဘဝမှာ ပုထုဇဉ်အဖြစ်နဲ့သာ သေဆုံးခဲ့ရမယ်ဆိုရင် တပည့်တော်တို့ဟာ လောကီ သရဏဂုံသာ တည်နေတာဖြစ်လို့ နောင်ဘဝမှာ အပါယ်ဘုံဘဝသို့ မရောက်ပဲ လူ့ဘုံမှာ ပြန်သန္ဓေ တည်ခဲ့ရသည့်တိုင် နိဗ္ဗာန်ရောက်ကြောင်း တရားဓမ္မနဲ့ သွေဖယ်တဲ့ အယူဝါဒကို ယုံကြည်သက်ဝင်သူ ဖြစ်သွားမှာကို စိုးရိမ်မိပါတယ်ဘုရား။ နိဗ္ဗာန်မရောက်ခင်စပ်ကြား ဘဝတိုင်းမှာ သရဏဂုံတည်အောင် ဘယ်လိုပါရမီတွေ ကျင့်စဉ်တွေ ဆည်းပူးရမယ်ဆိုတာ လမ်းညွန်ပေးစေလိုပါတယ်ဘုရား…။\nမေတ္တာဖြင့် အလင်းဓါတ်တွေ ထွန်းညှိပေးသောအရှင်ဘုရား\nA. မင်္ဂလာပါ ဒကာ သူရိန်...\nဘုန်းဘုန်းရဲ့ စာတွေက စာဖတ်သူတွေအတွက် တစ်စုံတစ်ခု အကျိုးသက်ရောက်မှုကို ဖြစ်စေတယ်ဆိုတဲ့ အတွက် ကျေးဇူးတင်ပါတယ်။ ၀မ်းလည်းဝမ်းသာပါတယ်။ ဒကာရဲ့ အကြံပြုချက်ကို ကျေးဇူးတင်စွာလက်ခံပြီး အဆင်ပြေအောင် ဆောက်ရွက်လိုက်ပါမယ်။\nမေးထားတဲ့ အမေးအတွက် ဖြေကြားပေးရမယ်ဆိုရင် သရဏဂုံကို တည်မြဲအောင် ကြိုးစားတာ အလွန်ကောင်းပါတယ်။ ဒါပေမယ့် ပုထုဇင်တွေဟာ သဒ္ဓါတရား မခိုင်မြဲသေးတဲ့အတွက် သေပြီးနောက်ဘ၀မှာ ဘာဖြစ်မယ် ဘယ်လိုဘုံမှာ ဖြစ်ရမယ်ဆိုတာ အတိအကျ ပြောနိုင်မှာမဟုတ်ပါဘူး။ အဓိကကတော့ သေခါနီးစိတ်အစဉ်ဟာ သိပ်ကိုအရေးကြီးပါတယ်။ သေခါနီးမှာ ဟိုစွဲဒီစွဲ မစွဲမိဖို့ အထူးလိုအပ်ပါတယ်။ အဲဒီလို သေခါနီးမှာ သတိမြဲဖို့အတွက် မသေခင် လေ့ကျင့်ထားတဲ့ သမထအကျင့် ၀ိပဿနာ အကျင့်ကလည်း အထူးလိုအပ်ပါတယ်။ အထူးသဖြင့် ၀ိပဿနာအကျင့်က ပိုပြီးအရေးကြီးပါတယ်။ သရဏဂုံကို မြဲမြံစွာဆောက်တည်ထားတာဟာ အလွန်ကောင်းပေမယ့် သေခါနီးကာလအထိ အဲဒီသရဏဂုံကို ဆောက်တည်ထားတဲ့ စိတ်နဲ့သေသွားနိုင်ပါ့မလားဆိုတဲ့ အချက်ကလည်း စဉ်းစားစရာပါ။ သေသွားတဲ့အထိ သရဏဂုံတည်တဲ့ စိတ်နဲ့နေနိုင်အောင် ကြိုးစားနိုင်ရင်တော့ ဘာမှ အထွေအထူး ပြောစရာမရှိဘဲ ဒီသရဏဂုံကို လုံခြုံတဲ့ စိတ်အစဉ်ကြောင့် သေပြီးနောက်ဘ၀မှာ သုဂတိဘ၀မှာ ဖြစ်မှာ အသေအချာပဲ ဖြစ်ပါတယ်။ ဗုဒ္ဓသာသနာနဲ့ ကြုံနေတဲ့ ကာလမှာ သရဏဂုံတည်တဲ့ စိတ်နဲ့သေပြီး လူ့ပြည်မှာ ဖြစ်မယ်ဆိုရင်တော့ အယူဝါဒ လွဲမှားစရာ မရှိနိုင်ပါဘူး။ သေချာပေါက် ရတာနသုံးပါးကို ကိုးကွယ်ဆည်းကပ်ခွင့်ရတဲ့ ဘ၀မှာ ဖြစ်စေမှာ အသေအချာပဲ ဖြစ်ပါတယ်။\nသို့သော် အထူးသတိပြုရမှာက သေခါနီးကာလမှာ ကိုယ့်ရဲ့စိတ်အစဉ်ဟာ သရဏဂုံကို အာရုံပြုပြီး သေသွားနိုင်ပါမလား ဆိုတဲ့အချက်ပဲ ဖြစ်ပါတယ်။ အကယ်၍ သေခါနီးမှာ ဝေဒနာ ပြင်းထန်လို့ပဲ ဖြစ်ဖြစ်၊ တခြားအာရုံတစ်ခုခုကြောင့်ပဲ ဖြစ်ဖြစ် သရဏဂုံကို အာရုံမပြုနိုင်ဘဲ သတိလက်လွတ် ဖြစ်သွားမယ်ဆိုရင်တော့ သုဂတိဘ၀မှာ ဖြစ်ဖို့မလွယ်နိုင်ပါဘူး။ အပါယ်ဘုံကို ရောက်သွားမယ်ဆိုရင်တော့ ဒကာပြောသလို စစ်မှန်တဲ့ တရားဓမ္မတွေနဲ့ သွေဖီသွားနိုင်စရာ ရှိပါတယ်။ သေခါနီးမှာ သရဏဂုံကို စွဲမြဲတဲ့ စိတ်အာရုံနဲ့ သေသွားရင်တော့ သုဂတိဘ၀နဲ့ သရဏဂုံတည်မှုရယ်၊ အယူဝါဒ မှန်ကန်မှုရယ်ကတော့ လွဲနိုင်စရာ မရှိပါဘူး။\nအရေးကြီးဆုံးကတော့ သရဏဂုံတည်မြဲအောင် ကြိုးစားထားတာ ကောင်းပေမယ့် ၀ိပဿနာ တရားအားထုတ်ပြီး သေဖို့ပြင်ဆင်တာက အကောင်းဆုံးပဲ ဖြစ်ပါတယ်။ ၀ိပဿနာ အားထုတ်မှုဟာ ပါရမီအလျောက် ဒီဘ၀မှာ တရားထူးရတဲ့သူ ရှိသလို၊ မရတဲ့သူလည်း ရှိနိုင်ပါတယ်။ တရားထူးမရပေမယ့် ၀ိပဿနာတရားကို စွဲစွဲမြဲမြဲအားထုတ်ထားသူ တစ်ယောက်ဟာ သတိကတော့ မြဲနေနိုင်ပါတယ်။ သတိမြဲနေမယ်ဆိုရင် သေခါနီးမှာလည်း အခြားအာရုံအစွဲတွေ မ၀င်နိုင်အောင် ထိန်းနိုင်မှာ ဖြစ်ပါတယ်။ တရားအားထုတ်လေ့ရှိတဲ့ သူတစ်ယောက်ဟာ သေခါနီးမှာ ဝေဒနာ တစ်ခုခု ဖြစ်ခဲ့ရင်လည်း ဝေဒနာကို ရှုမှတ်တတ်တဲ့ အလေ့အကျင့် ရှိနေနိုင်တဲ့အတွက် ဝေဒနာပြင်းလေ၊ အမှတ်ပြင်းလေဖြစ်ကာ တစ်ခြား အာရုံတွေ မ၀င်နိုင်အောင် ကာကွယ်နိုင်မှာ ဖြစ်ပါတယ်။ ဒီလိုသတိရှိပြီး သေသွားတဲ့ သူတစ်ယောက်အတွက်တော့ သုဂတိဘ၀မှာ ဖြစ်ဖို့နဲ့ အယူဝါဒ မှန်ကန်ဖို့ဆိုတာ သေချာသလောက်ရှိပါတယ်။\nဒါကြောင့် နိဗ္ဗာန်မရမီစပ်ကြား ဘ၀တိုင်းမှာ သရဏဂုံတည်အောင် ဘယ်လိုပါရမီတွေ ဖြည့်ကျင့်ရမယ် ဆိုတာထက် ဒီဘ၀မှာပဲ သရဏဂုံတည်အောင် ကြိုးစားရင်း သတိမြဲစေတဲ့ ၀ိပဿနာတရား အားထုတ်မှုကို ကြိုးစားအားထုတ်ကာ သေခါနီးမှာ သတိခိုင်အောင်လုပ်ပြီး သုဂတိဘ၀ကို ရောက်စေနိုင်တဲ့ အထုံပါရမီကို ဖြည့်ကျင့်တာ ပိုကောင်းတယ်ဆိုတာ အကြံပြု ဖြေကြားလိုပါတယ်။\n။ အချိန် 9/28/2010 07:12:00 PM\n။ အချိန် 9/20/2010 08:17:00 AM\n။ အချိန် 9/13/2010 06:33:00 PM\n။ အချိန် 8/19/2010 01:39:00 PM\n2 Aug 10, 01:00 AM\n၁၀ ပါးသီလ ဆောက်တည်ချင်ရင် လက်ဝယ်ရှိငွေကို တစ်နေရာရာ သိမ်းထားပြီး ယူမသုံးဘဲ ရက်အကန့်အသတ်နဲ့ နေပြီး ဆောက်တည်လို့ ရပါလားဘုရား။\n2 Aug 10, 05:52 AM\nဆောက်တည်လို့ ရပါတယ်။ အဓိကကတော့ သီလဆောက်တည်ထားတဲ့ အချိန်မှာ ရွှေငွေပိုက်ဆံကို ကိုင်ခြင်းကို မပြုဖို့ဘဲ ဖြစ်ပါတယ်။ ဥပုသ်သီလ ဆောက်တည်သလိုမျိုးပေါ့။ ဥပုသ်နေ့တစ်နေ့မှာ အဲဒီသီလတွေကို ထိန်းနေဖို့ပဲ ဖြစ်သလို ဆယ်ပါသီလကိုလည်း ကိုယ်သတ်မှတ်တဲ့ အချိန်ကာလအတောအတွင်း လိုက်နာကျင့်သုံး နေထိုင်နေဖို့ပဲ ဖြစ်ပါတယ်။\n5 Aug 10, 07:30 PM\nအချို့ အိပ်ဆေး၊ ချောင်းဆိုးပျောက်ဆေး၊ အပြင်းစား အကိုက်အခံပျောက်ဆေးတွေက ကြာကြာသောက်ရင် စွဲတတ်ပါတယ်။ မူးယစ်ဆေး အာနိသင် ပါတဲ့ဆေးတွေလဲ ပါပါတယ်။ ဆရာဝန်က သောက်ခိုင်းလို့ သောက်ရင် သူရာမေရယ သိက္ခာပုဒ် ထိခိုက်နိုင်ပါလားဘုရား...\n6 Aug 10, 05:19 AM\nတမင်တကာ မူးယဇ်လိုတဲ့အတွက် သောက်သုံးတာမဟုတ်ဘဲ ကျန်းမာရေးအရ၊ လိုအပ်လို့ ဆရာဝန် ညွန်ကြားတဲ့ အတိုင်း သောက်သုံးတာဟာ သုရာမေရယ သိက္ခာပုဒ်ကို မထိခိုက်ပါဘူး။ အပြစ်လည်း မဖြစ်၊ ကံလည်း မမြောက်ပါဘူး။\n9 Aug 10, 02:17 AM\n၉ ပါးသီလကို ၈ ပါးသီလနဲ့ အတူတူပဲ၊ မေတ္တာက ဘာဝနာမို့ သီလထဲ ထည့်စရာ မလိုလို့ ဖတ်ရဖူးပါတယ်။ ၉ ပါး စောင့်ရမလား ၈ ပါးစောင့်ရမလား ဘုန်းဘုန်း...\n9 Aug 10, 02:57 AM\nမနာပဒါယီ >>> ဇေယျာ\nစာပေမှာ ကိုပါးသီလအဖြစ် မေတ္တာပွားပြီး နေထိုင်ခြင်းကို သီလတစ်ခုအနေနဲ့ ဆောက်တည်နိုင်ကြောင်း ဖော်ပြပါတယ်။ ဒါပေမယ့် ဆောက်တည်ပြီး မေတ္တာမပွားနိုင်ရင် သီလသိက္ခာပုဒ်ကို ထိခိုက်နိုင်တဲ့အတွက် ၈ပါးသီလကို ဆောက်တည်ပြီး စွမ်းနိုင်သမျှ မေတ္တာပွားပြီး နေနိုင်မယ်ဆိုရင် သာမန်လူတွေအနေနဲ့ ပိုမိုကောင်းမွန် သင့်လျော်မယ်လို့ ထင်ပါတယ်။ ဒါကြောင့် ၈ပါးသီလပဲ ဆောက်တည်ပြီး အချိန်ရရင် မေတ္တာပါ ပွားပြီးနေကြည့်စေလိုပါတယ်။\n15 Aug 10, 06:24 AM\nတပည့်တော် ကြက်ဥကို ခွဲပြီး ကြော်ချက်စားလေ့ ရှိပါတယ်။ အဲဒါ ပါဏာတိပါတ ဖြစ်ပါသလားဘုရား...။ ဗုဒ္ဓဘာသာ ယောက်ျားတစ်ယောက်ဟာ လှူဒါန်းခြင်းကို လက်မခံဘဲ ငွေကြေးသာ စုဆောင်းလိုတဲ့ ဇနီးကို ကွာရှင်းခွင့် ရှိမရှိ သိချင်ပါတယ်။ နှစ်ဦးနှစ်ဖက် အိမ်ထောင်ရေး ဖောက်ပြန်မှု မရှိသော်လည်း အလှူဒါနမှာ စိတ်ဝမ်းကွဲလာရင် ကွာရှင်းပါက လောကကြောင်း ဓမ္မကြောင်းအရ မှန်လားမှားလား သိချင်ပါတယ် အရှင်ဘုရား...။\n16 Aug 10, 06:06 AM\nပါဏာတိပါတ ကံမြောက်နိုင်တဲ့ အင်္ဂါရပ်တွေဖြစ်တဲ့ ၁။ သက်ရှိလည်းဖြစ် ၂။ သတ္တ၀ါလို့လည်း မှတ်ယူ ၃။ သေစေလိုတဲ့ စေတနာလည်းရှိ ၄။ လုံ့လအားထုတ်မှုလည်းပြု ၅။ သေလည်းသေ ဆိုတဲ့ အချက်တွေ့အရ တစ်ကြောင်း၊ ဒီကနေ့ စားနေကြတဲ့ ကြက်ဥများဟာ ဓာတ်နဲ့ဖောက်ထားတဲ့ အသက်ရှင်စေနိုင်တဲ့ ရုပ်ဇီဝိတ နာမ်ဇီဝိတတွေ မရှိတဲ့ ကြက်ဥတွေ ဖြစ်နေတာကတစ်ကြောင်း ဒီအကြောင်း နှစ်မျိုးကြောင့် ဒီနေ့ခေတ် ဓာတ်ကြက်ဥတွေ စားမှုဟာ ပါဏာတိပါတကံ မမြောက်ဘူးလို့ ဆိုနိုင်ပါတယ်။ ဒါပေမယ့် အိမ်မွေးကြက်တွေရဲ့ ဥတွေမှာတော့ ရုပ်သက်နာမ်သက်တွေရှိပြီး အကောင်ဖြစ်နိုင်တဲ့ သဘောတွေ ရှိနေတဲ့အတွက် ဒီကြက်ဥတွေကို စားသုံးရာမှာတော့ ပါဏာတိပါတ ကံမြောက်နိုင်ပါတယ်။\nသဘောထားချင်း မတိုက်ဆိုင်လို့ နှစ်ဦးသဘောတူ ကွာရှင်းမှုမှာ ဓမ္မကြောင်းအရတော့ အပြစ်အထွေအထူး ရှိတယ်လို့ မဆိုနိုင်ပါဘူး။ ဒါပေမယ့် လောကကြောင်းအရတော့ လူ့လောကပတ်ဝန်းကျင် အသိုင်းအ၀ိုင်း သတ်မှတ်ချက်တွေအရရယ် ကွာရှင်းမှုရဲ့ အကြောင်းပြချက်က အိမ်ထောင်ရေး ဖောက်ပြန်မှုကြောင့် မဟုတ်ဘဲ အလှူဒါန မလုပ်ရတဲ့ အတွက်ကြောင့် ဆိုတဲ့အတွက်ရယ်ကြောင့် ဒီအပေါ်မှာ နည်းနည်းစဉ်းစားဖို့တော့ လိုပါတယ်။ အလှူဒါန ပြုလုပ်မှုတစ်ခုတည်းကြောင့် ဆိုရင်တော့ တစ်ဦးနဲ့တစ်ဦး ညှိနှိုင်းကြည့်တာ ကောင်းပါတယ်။ လှူတာကောင်းပေမယ့် နှိုင်းနှိုင်းချိန်ချိန်နဲ့ အစွန်းမရောက်ဖို့တော့ လိုပါတယ်။ မိစ္ဆာဒိဋ္ဌိနဲ့ အိမ်ထောင်ကျတဲ့ ၀ိသာခါ ဒကာမကြီးလို ဘာသာတရားအပေါ် ကြည်ညိုလေးစားမှု မရှိသူတွေကို ကြည်ညိုလေးစားလာအောင် လုပ်တဲ့နည်းကို အတုယူပြီး ဒါနလုပ်ဖို့ အားမသန်တဲ့သူကိုလည်း အလှူဒါနအပေါ် စိတ်ဝင်စားအောင် လုပ်နိုင်ရင်တော့ အကောင်းဆုံးပဲ ဖြစ်ပါတယ်။ သူ့အတွက်လည်း အကျိုးရှိ၊ လောကကြောင်းအရလည်း အပြစ်မဖြစ်နိုင်တော့ပါဘူး။ အိမ်ထောင်တစ်ခုကို အလွယ်တကူ ကွာရှင်းပြတ်စဲကြတာထက် သေသေချာချာ စဉ်းစားပြီး ဘာပဲဖြစ်ဖြစ် အစွန်းမရောက်အောင်တော့ ချင့်ချိန်လုပ်တာ ကောင်းပါတယ်လို့ပဲ အကြံပြုလိုပါတယ်။\nဥပုသ်နေ့မဟုတ်တဲ့ ဥပုသ်သီလ၊ အလှူခံပုဂ္ဂိုလ်နဲ့ ရွေးချယ်မှု…\n။ အချိန် 7/09/2010 10:12:00 AM\nတပည့်တော်အား ပြန်လည်ဖြေကြား ရှင်းလင်းပေး၍ ကျေးဇူးအထူးတင်ရှိပါသည်။ အောက်ပါမေးခွန်း များကိုလည်း ဖြေကြားပေးပါဘုရား...\n၁။ ဥပုသ်နေ့ မဟုတ်သော စနေ၊ တနင်္ဂနွေနေ့များ၌ ဥပုသ်စောင့်၍ ရနိုင်ပါသလားဘုရား\n၂။ တပည့်တော် ၀ါဆိုသင်္ကန်းအား မိမိကိုယ်တိုင် ၁စုံလှူ၍ ကျန်သင်္ကန်း ၅စုံအား အသိမိတ်ဆွေ မရှိဆင်းရဲသား အသက်ကြီးသူများအား လှူဒါန်းချင်ပါသည်။ သူတို့ သေဆုံးသွားသောအခါ သင်္ကန်းအလှူဒါန အကျိုးပါသွားစေ ချင်ပါသည်။ မိမိကိုယ်တိုင် ၆စုံလုံး ကပ်လှူခြင်းနှင့် ၎င်းတို့အား ပေးလှူခြင်း မည်သည့်အရာက အကျိုးများပါသလဲဘုရား။\nတပည့်တော်များသောအားဖြင့် ဆင်းရဲသူများ၊ ဒုက္ခရောက်သူများအား လှူဒါန်းလေ့ရှိပြီး အလှူခံပုဂ္ဂိုလ် မြတ်မမြတ်ကို သိပ်မကြည့်ဖြစ်ပါ။ ဘုန်းဘုန်း၏ ပြန်ကြားစာတွင် ၎င်းအချက်ပါရှိပါ၍ တပည့်တော် သင်္ကန်း၆စုံလုံးကို သီလနှင့်ပြည့်စုံသည့် ဆရာတော်ကြီးများအား ကိုယ်တိုင်ကပ်လှူလျင် ကောင်းမည်လားဟု ဇဝေဇ၀ါဖြစ်နေပါသည်ဘုရား။ မည်သည့်အရာက အကျိုးများမည် ဖြစ်ပါသလဲဘုရား။ ယခုမှစ၍ ဆင်းရဲသားများထက် မွန်မြတ်သော ဆရာတော်ကြီးများအား လှူဒါန်းခြင်းကို ဦးစားပေးလျှင် ကောင်းမည်ဖြစ်ပါသလားဘုရား…။\n(MYANMAR TASAKI CO., LTD.)\nA. ၁။ မင်္ဂလာပါ ဒကာမရေ… ဥပုသ်နေ့မဟုတ်တဲ့ တစ်ခြားနေ့တွေမှာလည်း ဥပုသ်သီလကို စောင့်ထိန်းနိုင်ပါတယ်။ နေ့စဉ်စောင့်ထိန်းနိုင်ရင် ပိုကောင်းပါတယ်။ တကယ်တော့ ဥပုသ်သီလဆိုတာ တပတ်မှာ တစ်ရက်လောက်တော့ သီလကို အထူးစောင့်ထိန်း စေလိုတဲ့အတွက် ဥပုသ်နေ့မှာ သတ်မှတ်ပေးပြီး ရှစ်ပါး၊ ကိုးပါးသီလများကို စောင့်ထိန်းဖို့ အထူးသတ်မှတ်ပေးတဲ့ သီလဖြစ်ပါတယ်။ စွမ်းနိုင်ရင်တော့ နေ့စဉ်စောင့်ထိန်းနိုင်ရင် ပိုကောင်းပါတယ်။ ငါးပါးသီလထက်ပိုလွန်ပြီး မေထုန်မလိုက်စားဖို့၊ နေ့လွဲညစာမစားဖို့၊ ကခြင်းတီးခြင်းသီဆိုခြင်းများ မလုပ်ဖို့၊ အမွေးနံ့သာ မလိမ်းဖို့၊ နူးညံ့လှတဲ့ အိပ်ရာနေရာတွေမှာ မနေထိုင်ဖို့ စသဖြင့် ပညတ်ပေးထားတဲ့ ရှစ်ပါးကိုးပါး သီလများကိုကြည့်ရင် ကာမဂုဏ်အာရုံတွေ၊ ကိလေသာတရားတွေကို မလုပ်ဖြစ်အောင်၊ မကျူးလွန်မိအောင် ကိုယ့်ရဲ့ကာယကံ ၀စီကံတွေကို ချုပ်တီးနိုင်အောင် သီလနဲ့ ထိန်းစေလိုခြင်းဖြစ်ကြောင်း သိနိုင်ပါတယ်။ ဒါကြောင့် ဒီရှစ်ပါး ကိုးပါးသီလများဟာ ဥပုသ်နေ့မှ မဟုတ်ဘဲ ကျန်တဲ့နေတွေမှာလည်း ထိန်းနိုင်ရင် အကုသိုလ် အဖြစ်နည်းပြီး ကိလေသာလျော့နည်း စေမှာဖြစ်တဲ့အတွက် နေ့စဉ်စောင့်ထိန်းနိုင်ရင် ကောင်းပါတယ်လို့ ဆိုခြင်းဖြစ်ပါတယ်။ ဥပုသ်နေ့ကလွဲပြီး ကျန်တဲ့နေ့တွေမှာလည်း စောင့်ထိန်းကောင်းပါတယ်လို့ သိစေလိုပါတယ်။\n၂။ အလှူဒါနကတော့ စေတနာသုံးတန်ပြဋ္ဌာန်းပြီး ပြတ်သားစွာ လှူမယ်ဆိုရင် ဘယ်လိုပုဂ္ဂိုလ်မျိုးကို မဆို လှူဒါန်းနိုင်ပြီး အလှူကုသိုလ်မြောက်ကာ ကုသိုလ်ရပါတယ်။ အကျိုးပေးအနေနဲ့သာ အလှူခံပုဂ္ဂိုလ်ကို လိုက်ပြီး ကွဲပြားတာဖြစ်ပါတယ်။ အလှူခံပုဂ္ဂိုလ်များဖြစ်တဲ့ ၁။ တိရိစ္ဆာန်သတ္တ၀ါများ ၂။ လူဒုဿီလခေါ် တံငါမုဆိုးစသော ဒုစရိုက်မှု ပြလုပ်သူများ ၃။ လူသီလ၀န္တခေါ် သာသနာပအခါမျိုး၌ ငါးပါးသီလမြဲသူများ ၄။ ရသေ့ပရိဗိုဇ်ခေါ် သာသနပအခါ ဈာန်အဘိညာဉ်ရ ပုဂ္ဂိုလ်များ၊ ၅။ သောတာပတ္တိမဂ္ဂန်ပုဂ္ဂိုလ် ၆။ သောတာပတ္တိဖလဋ္ဌာန်ပုဂ္ဂိုလ် ၇။ သကဒါဂါမိမဂ္ဂဋ္ဌာန်ပုဂ္ဂိုလ် ၈။ သကဒါဂါမိဖလဋ္ဌာန်ပုဂ္ဂိုလ် ၉။ အနာဂါမိမဂ္ဂဋ္ဌာန်ပုဂ္ဂိုလ် ၁၀။ အနာဂါမိဖလဋ္ဌာန်ပုဂ္ဂိုလ် ၁၁။ အရဟတ္တမဂ္ဂဋ္ဌာန်ပုဂ္ဂိုလ် ၁၂။ အရဟတ္တဖလဋ္ဌာန်ပုဂ္ဂိုလ် ၁၃။ ပစ္စေကဗုဒ္ဓ ၁၄။ သမ္မာသမ္ဗုဒ္ဓဆိုတဲ့ အလှူခံပုဂ္ဂိုလ် (၁၄) ယောက်ထဲမှာ ယုတ်စွအဆုံး တိရိစ္ဆာန်ကိုတောင် စေတနာအပြည့်နဲ့ ကျွေးမွေးလှူဒါန်းရင် ကုသိုလ်ရပြီး ဘ၀ပေါင်း တစ်ရာအထိ ကောင်းမှုအကျိုးပေးကြောင်း၊ တိရိစ္ဆာန်ထက် သီလမရှိတဲ့ လူပုဂ္ဂိုလ်ကို လှူဒါန်းရင်လည်း ဘ၀ပေါင်း တစ်ထောင်အထိ အကျိုးပေးကြောင်း စသဖြင့် အလှူခံပုဂ္ဂိုလ် မြင့်မြတ်တာနဲ့ အလှူရဲ့ အကျိုးကြီးမှုလည်း ကွာခြားသွားကြောင်း စာပေတွေမှာ ဖွင့်ဆိုရှင်းပြပါတယ်။\nဒီနေရာမှာ ဒကာမရဲ့ အလှူကတော့ ဘယ်လိုမျိုး အနေနဲ့ပဲလှူလှူ စေတနာပြဋ္ဌာန်းပြီးသား ဖြစ်လို့ အကျိုးပေးကောင်းပြီး ကုသိုလ်ဖြစ်နေတယ်ဆိုတာ အထူးပြောစရာ မရှိပါဘူး။ အကျိုးပေးကြီးမှု မကြီးမှုကတော့ အလှူခံပုဂ္ဂိုလ် အပိုင်းနဲ့ဆိုင်သွားပါပြီ။ ဒကာမရဲ့ စေတနာကတော့ ပြည့်စုံနေမယ်လို့ ယုံကြည်ပါတယ်။ ဒါပေမယ့် ပုထုဇင်တွေဖြစ်နေသမျှ စေတနာသဒ္ဓါတရားက မခိုင်မြဲသေးတဲ့အတွက် စေတနာကွက်တာ၊ သဒ္ဓါကွက်တာတွေလည်း ရှိတတ်ပါတယ်။ ဒါကြောင့်လည်း အလှူခံပုဂ္ဂိုလ်ကို ရွေးချယ်ပြီး လှူဒါန်းကြဖို့ ဆိုခြင်းဖြစ်ပါတယ်။ နောက်တစ်ချက်က ကိုယ်က ပုထုဇင်ဖြစ်နေတဲ့အတွက် ပုဂ္ဂိုလ်ကို ရွေးချယ်ရာမှာ သီလပြည့်စုံမှု ရှိမရှိ အတိအကျ မသိနိုင်တာတွေလည်း ရှိတတ်ပါတယ်။ ဒီနေ့ခေတ် အလှူခံပုဂ္ဂိုလ်တွေကြားမှာ နာမည်ကြီးပြီး အကျင့်လွဲနေတဲ့ အလှူခံပုဂ္ဂိုလ်အချို့လည်း ရှိနေတဲ့အတွက် အလှူဒါနပြုတဲ့အခါမှာ ယုံကြည်မှုနဲ့ စူးစမ်းဆင်ခြင်မှုကို ညီမျှအောင် ပြုဖို့လိုတယ်လို့ ဆိုကြခြင်း ဖြစ်ပါတယ်။\n၀ါဆိုသင်္ကန်းလှူဒါန်းတာနဲ့ ပတ်သက်ပြီး ဒကာမသိချင်တာလေးကို ပြောရမယ်ဆိုရင် သင်္ကန်းတစ်စုံပဲလှူလှူ အများကြီးပဲလှူလှူ စေတနာကောင်းရင် အလှူကြီးပြီး စေတနာနည်းရင် အလှူသေးမှာ ဖြစ်ပါတယ်။ ဒကာမ လှူလိုတဲ့ တစ်စုံဟာ စေတနာအရ ကြီးနေမယ်လို့ ယုံကြည်သလို သူများတွေကိုလည်း ဒါနအကျိုးကို ရစေလိုတဲ့အတွက် ပေးလှူစေတာဟာလည်း စေတနာရော မေတ္တာပါ ပြဋ္ဌာန်းနေတဲ့အတွက် ဒကာမအာရုံပြုထားသလို ကိုယ်ကတစ်စုံပဲလှူပြီး ကျန်ငါးစုံကို မရှိဆင်းရဲသားတွေကို ပေးလှူစေတာ ပိုပြီးကောင်းပါတယ်။ အကျိုးပေးအနေနဲ့ကလည်း ကိုယ်လှူတဲ့ တစ်စုံအတွက်လည်း ကုသိုလ်ရပြီးသား ဖြစ်နေသလို သူတစ်ပါးတို့အားလည်း ပေးလှူစေတဲ့အတွက် သူတို့လည်း ကုသိုလ်ရသလို သူတို့လှူတိုင်းလှူတိုင်း ကိုယ့်မှာလည်း ကုသိုလ်တွေ တိုးနေစေမှာဖြစ်ပါတယ်။ ဒါကြောင့် ဒကာမအနေနဲ့ သင်္ကန်း၆စုံလုံးကို ကိုယ်တစ်ယောက်တည်း လှူဒါန်းတာထက် ကိုယ်လည်းလှူ သူများတွေကိုလည်း ပေးလှူစေတာက ပိုအကျိုးကြီးကြောင်း အကြံပြုလိုပါတယ်။\nနောက်တစ်ချက် ဒကာမမေးထားသလို မရှိဆင်းရဲသား ဒုက္ခရောက်နေသူများထက် သီလနဲ့ပြည့်စုံတဲ့ ဆရာတော်ကြီးတွေကိုပဲ သင်္ကန်း၆စုံလုံး လှူရင်ကောင်းမကောင်းဆိုတဲ့ အချက်ကတော့ အကြံပြုလိုပါတယ်။ အလှူလှူတဲ့အခါ ပုဂ္ဂိုလ်ကို ရွေးချယ်ပြီး လှူသင့်တယ်ဆိုပေမယ့် ကိုယ်လှူတဲ့ ပစ္စည်းဝတ္ထုရဲ့ အသုံးတည့်မှု မတည်မှု အချိန်အခါ ညီမှုမညီမှုတွေကိုလည်း ကြည့်ဖို့လိုပါတယ်။ သီလနဲ့ပြည့်စုံတဲ့ ပုဂ္ဂိုလ်ကို ရွေးချယ်ပြီး လှူဒါန်းတာဟာ လှူဒါန်းတဲ့အခိုက်မှာ အကျိုးကြီးပေမယ့် အလှူဝတ္ထုရဲ့ အသုံးကျမှုကတော့ နောက်ပိုင်းမှာ သိပ်မရှိလှပါဘူး။ ဆိုကြပါစို့ သီလသမာဓိနဲ့ ပြည့်စုံတဲ့ နာမည်ကြီး ဆရာတော်ကြီးတွေကို ကိုယ်ကလှူလိုက်တဲ့ ပစ္စည်းဟာ ဆရာတော်ကြီးများအတွက် ကိုယ့်လိုပဲ လှူဒါန်းသူတွေများနေတော့ ကိုယ့်အလှူကို တိုက်ရိုက်အသုံးပြုချင်မှ ပြုနိုင်ကြမှာ ဖြစ်ပါတယ်။ သင်္ကးန်လှူလည်း သင်္ကန်းကို တစ်နေရာမှာ ချောင်ထိုးထားရင်လည်း ထားနိုင်ပါတယ်။ အကယ်၍များ အဲဒီသင်္ကန်းတွေကို ဆင်းရဲနွမ်းပါးနေတဲ့ စာသင်သားလေးတွေ၊ မပြည့်စုံတဲ့ ကျောင်းတိုက်လေးတွေ၊ လိုအပ်နေတဲ့ နေရာလေးတွေမှာ လှူဖြစ်လိုက်မယ်ဆိုရင်တော့ ကိုယ့်ရဲ့အလှူပစ္စည်းဟာ အလှူခံပုဂ္ဂိုလ်တွေ အတွက်လည်း အကျိုးကြီးပြီး သူတို့တွေ ၀တ်ရုံသုံးဆောင်တိုင်းလည်း ကိုယ့်မှာကုသိုလ် တိုးနေမှာဖြစ်ပါတယ်။ ဒီထက်ပိုဝမ်းသာစရာက အလှူဒါနကို လိုအပ်နေတဲ့နေရာမှာ လိုနေတဲ့ဆန္ဒကို ဖြည့်ပေးတဲ့ သဘောမျိုး လှူလိုက်ရတဲ့အတွက်လည်း ပိုပြီးဝမ်းသာ ကြည်နူးစရာ ဖြစ်ပါတယ်။\nအလှူဒါနဟာ အလှူခံပုဂ္ဂိုလ်ကိုလိုက်ပြီး အကျိုးအကြီးအသေး ကွာခြားတယ်ဆိုပေမယ့် ပုဂ္ဂိုလ်တစ်ဦးချင်းကို လှူဒါန်းတာထက် အဖွဲ့အစည်းနဲ့ အများကို ရည်ရွယ်ပြီး လှူဒါန်းတာက ပိုပြီးအကျိုးကြီးစေပါတယ်။ အလှူခံပုဂ္ဂိုလ် ၁၄ယောက်ထဲမှာ အမြတ်ဆုံးအလှူခံဖြစ်တဲ့ မြတ်စွာဘုရားကလည်း မိထွေးတော် ဂေါတမီက မိမိကို ရည်မှန်းပြီး လှူဒါန်းလာတဲ့ အလှူအတွက် “ဂေါတမီ... သံဃာအား ပေးလှူလော့၊ သင်သည် သံဃာကို ပေးလှူသည်ရှိသော် ငါဘုရားကိုလည်း ပူဇော်ပြီး ဖြစ်လတ္တံ့၊ သံဃာကိုလည်း ပူဇော်ပြီး ဖြစ်လတ္တံ့” (ဒက္ခိဏ၀ိဘင်္ဂသုတ်) လို့ သံဃိက အလှူရဲ့ အကျိုးကြီးပုံကို မိန့်တော်မူပါတယ်။ ဒီနေရာမှာ ဘုရားကို လှူတာထက် သံဃာကို လှူတာက ပိုမြတ်ပြီး ပိုအကျိုးကြီးတာကို ဆိုလိုတာ မဟုတ်ပါဘူး။ သံဃိက အလှူရဲ့ အကျိုးကြီးမှုကို ရည်ရွယ်လိုတာ ဖြစ်ပါတယ်။ အမှန်တော့ ဘုရားရှင်ကသာ အမြတ်ဆုံး အလှူခံ ပုဂ္ဂိုလ်ဖြစ်ပါတယ်။ ဘုရားရှင်ရော သံဃာတော်ရော တစ်ပေါင်းတည်း လှူနိုင်ရင်တော့ အကောင်းဆုံး အလှူပဲပေါ့။ တကယ်တော့ သံဃာဆိုတာ အဖွဲ့အစည်း အပေါင်းအစည်းပဲ ဖြစ်ပါတယ်။ တစ်ပါးချင်းအနေနဲ့ သီလတွေ ချို့ယွင်းနိုင်ပေမယ့် သံဃာအများဖြစ်သွားတဲ့အခါ သီလမရှိသူလည်း သံဃာ့အားနဲ့ သံဃာတောထဲမှာဆိုရင် သံဃာလိုပဲ အကျိုးကျေးဇူးကို အပြည့်အ၀ပေးစေနိုင်ပါတယ်။ ဒါကြောင့် ဒီနေရာမှာ ဒကာမရဲ့ အမေးဖြစ်တဲ့ “ဆင်းရဲသားများထက် မွန်မြတ်တဲ့ ဆရာတော်ကြီးများကို ရွေးချယ်ပြီး လှူဒါန်းရင်း ကောင်းမည်လား” ဆိုတဲ့ အမေးကို စေတနာ သဒ္ဓါတရားအပြည့်နဲ့ လိုအပ်တဲ့နေရာမှာ၊ လိုအပ်တဲ့အလှူကို ပုဂ္ဂိုလ်တစ်ဦးချင်းထက် အများကို ရည်မှန်းပြီး လှူဒါန်းတာက ပိုကောင်းတယ်လို့ အကြံပြု ဖြေကြားပေးလိုပါတယ်။\n။ အချိန် 7/06/2010 03:47:00 PM\n၁။ ၈ပါးသီလတောင်းခံရာ၌ ဘုရားစင်ရှေ့၌ မိမိဖာသာဆိုပြီး တောင်းခံ၍ ရနိုင်ပါသလား\n၂။ တပည့်တော် ဥပုသ်စောင့်တဲ့ အခါမှာမေ့ပြီး တူကလေးကို နောက်ပြောင်ပြီး ညာပြောမိပါတယ်။ သတိယတော့ ဥပုသ်ကျိုးသွားပြီ ဖြစ်တဲ့အတွက်ကြောင့် ဘုရားစင်ရှေ့မှာ ပြန်ပြီး ရှစ်ပါးသီလ တောင်းခံပြီး ပြန်ဆက်စောင့်လျှင် ဖြစ်နိုင်ပါသလား\n၃။ တပည့်တော် တခြားမြို့ရှိ ဘုန်းကြီးကျောင်းအား ၀တ္ထုကပ်လှူချင်ပါသည်။ ကိုယ်တိုင်ကိုယ်ကျ မသွားနိုင်သောကြောင့် လူကြုံဖြင့် ပေးလိုက်ရပါသည်။ ကိုယ်တိုင်မကပ်လှူနိုင်သောကြောင့် အကျိုးပေး နဲသွားပါသလား\nA. ၁။ ၈ပါးသီလကို ဘုရားစင်ရှေ့မှာလည်း တောင်းခံပြီး ဆောက်တည်လို့ ရပါတယ်။ ဒါပေမယ့် ဘုရားစင်ရှေ့မှာ ဆောက်တည်တဲ့အခါမှာတော့ အာမဘန္တေဆိုတဲ့ စကားလုံးတွေ ဆိုစရာမလိုပါဘူး။ အာမဘန္တေဆိုတာ အရှင်ဘုရား ကောင်းပါပြီဘုရားလို့ အဓိပ္ပါယ်ရတဲ့ ၀န်ခံပါဠိစကား ဖြစ်ပါတယ်။ ဒီစကားလုံးဟာ ရှေ့ကတိုင်ပေးချပေးတဲ့ သီလပေးတဲ့ ရဟန်းသံဃာတော်များ ရှေ့မှာ သီလယူမှသာ ဆိုရမယ့် စကားလုံး ဖြစ်ပါတယ်။ ဒါကြောင့် ကိုယ့်ဖာသာကိုယ် တစ်ယောက်တည်း ဘုရားစင်ရှေ့မှာ သီလယူတဲ့အခါ အာမဘန္တေတွေ မဆိုတော့ဘဲ သီလတောင်း၊ နမောတဿဆို၊ သရဏဂုံဆောက်တည်ပြီး နောက်ဆုံး သီလသိက္ခာပုဒ်တွေကို ဆောက်တည်ရုံပါပဲ။ ဒါဆို ဘုရားရှေ့မှာ သီလခံယူမှု အထမြောက်အောင်မြင်သွားပါပြီ။\n၂။ မုသာဝါဒနဲ့ ပတ်သက်ပြီး ဘုရားရှင်ကတော့ သားတော်ရာဟုလာကို “ချစ်သား ရာဟုလာ မုသားဆိုလျင် ရယ်ဖွယ်မျှပင် မပြောနဲ့”လို့ မိန့်တော်မူပါတယ်။ ဘာဖြစ်လို့လဲဆိုရင် မုသာဝါဒ ကျူးလွန်မိသူဟာ မလုပ်နိုင်တဲ့ အကုသိုလ် မရှိလို့ပဲလို့ ဆိုပါတယ်။ ဒါက မုသာဝါဒရဲ့ အပြစ်ကို ပြောတာပါ။ သီလသိက္ခာပုဒ်ပိုင်းမှာတော့ မုသာဝါဒကံမြောက်နိုင်တဲ့ အင်္ဂါရပ်တွေ ရှိပါတယ်။ မုသားပြောတဲ့ပုဂ္ဂိုလ်ဟာ ၁။ မမှန်သော အကြောင်းအရာဖြစ်ခြင်း ၂။ မှားယွင်းစေလိုသောစိတ်ရှိခြင်း ၃။ ထိုစိတ်ဖြင့်လုံ့လပြုခြင်း ၄။ မိမိလိမ်ညာ ပြောဆိုနေသည်ကိုသိခြင်း ဆိုတဲ့ ဒီအင်္ဂါရပ် လေးပါးလုံးနဲ့ ပြည့်စုံရင် မုသာဝဒါကံမြောက်ပြီး ဒီသိက္ခာပုဒ်လည်း ကျိုးပြတ်ပါတယ်။ အဲဒီလိုမှ မဟုတ်ဘဲ ဒီအင်္ဂါတွေနဲ့ မညီဘူးဆိုရင်တော့ ကံမမြောက်တဲ့အတွက် သိက္ခာပုဒ်မပျက်ပါဘူး။ ဒါပေမယ့် မုသာဝါဒသိက္ခာပုဒ်တော့ ညစ်နွမ်းပါတယ်။ ဒီလို ကျူးလွန်မိပေမယ့် အင်္ဂါရပ်တွေနဲ့ မပြည့်စုံတဲ့အတွက် သိက္ခာပုဒ် မကျိုးဘူးဆိုရင် ဘုရားရှေ့မှာ ထပ်ပြီးယူစရာမလိုပါဘူး။ သတိပြန်ဝင်ချိန်ကစပြီး နောင်ဒီလိုမဖြစ်အောင် ပြန်စောင့်ထိန်းမယ်ဆိုရင် ရပါတယ်။\nဒီနေရာမှာ သတိထားရမှာက သီလသိက္ခာပုဒ်တွေဟာ တစ်ပုဒ်ချင်းယူထားရင် တစ်ခုကျိုးသွားတဲ့အခါ တစ်ခုပဲ ပျက်ပါတယ်။ တစ်ပုဒ်ချင်းယူတယ်ဆိုတာ ပါဏာတိပါတာ ဝေရမဏိသိက္ခာပဒံ သမာဒိယာမိ၊ အာဒိန္နာဒါန… စသဖြင့် ယူချင်းကိုဆိုပြီး ပေါင်းယူတယ်ဆိုတာက အဋ္ဌင်္ဂသမ္ပန္နံဂတံ ဥပေါသထသီလံ သမာဒိယာမိလို့ဆိုပြီး ဆောက်တည်တာကို ပြောတာပါ။ ပေါင်းယူထားရင်တော့ တစ်ခုကျိုးရင် အားလုံးပျက်ပါတယ်။ ခုနက ပြောသလို အင်္ဂါရပ်တွေနဲ့ ညီလို့ သိက္ခာပုဒ် ကျိုးပေါက်သွားရင်တော့ ပြန်ယူပြီး ပြန်ဆောက်တည်နိုင်ပါတယ်။ ဒါပေမယ့် တစ်နေ့တာ ဆောက်တည်မှုမျိုးတော့ မဖြစ်တော့ဘူးပေါ့။ အချိန်ပိုင်း ဆောက်တည်တဲ့ ပုံစံမျိုးပဲ ဖြစ်သွားမှာ ဖြစ်ပါတယ်။ ဘယ်လိုပဲ ဖြစ်ဖြစ် မကျူးလွန်မိအောင် ထိန်းနိုင်တာက အကောင်းဆုံးပါပဲ။ ဥပုသ်သီလလို့ ဆိုတဲ့အတွက် ဥပုသ်နေ့တစ်နေ့လေးမှာပဲ အထူးပြု ဆောက်တည်ကြရာမှာ တစ်နေ့လုံး အစအဆုံး ထိန်းနိုင်အောင် ကြိုးစားတာ အကောင်းဆုံးပါပဲ။ အကြောင်းအမျိုးမျိုးကြောင့် အချိန်ပိုင်းအနေနဲ့ ဆောက်တည်လိုက်ရရင်လည်း ဆောက်တည်တဲ့အခိုက်မှာ အတတ်နိုင်ဆုံး သတိထားနိုင်တာ ကောင်းပါတယ်။\n၃။ အလှူဒါနပြုလုပ်တဲ့အခါ အဓိကပြည့်စုံသင့်တဲ့ အင်္ဂါရပ်တွေထဲမှာ စေတနာသုံးတန်ပြဋ္ဌာန်းဖို့က ပထမ အရေးအကြီးဆုံး အချက်ပဲ ဖြစ်ပါတယ်။ ဒုတိယအချက်က လှူဖွယ်ဝတ္ထု သန့်ရှင်းဖို့နဲ့ တတိယအချက်က အလှူခံပုဂ္ဂိုလ်မွန်မြတ်ဖို့ပါ။ ဒီအချက်တွေထဲမှာ စေတနာသုံးတန်ပြဋ္ဌာန်းမှုက ပိုပြီးအရေးကြီးပါတယ်။ စေတနာလည်းပြဋ္ဌာန်း လှူဖွယ်ဝတ္ထုကလည်း သန့်စင်၊ အလှူခံပုဂ္ဂိုလ်ကလည်း မွန်မြတ်ဆိုရင်တော့ အလွန်အကျိုးထူးတဲ့ အလှူဒါနဖြစ်သလို အကျိုးတရားလည်း အပြည့်ရစေမှာဖြစ်ပါတယ်။ ဒီအင်္ဂါရပ်တွေအရ ကိုယ်တိုင်ကိုယ်ကျ လှူမှုမလှူမှုထက် စေတနာသုံးတန် ဖြူစင်မှု မဖြူစင်မှုက ပိုပြီး အရေးကြီးတယ်ဆိုတာ ထင်ရှားပါတယ်။ ဒီအင်္ဂါရပ်တွေနဲ့ ပြည့်စုံပြီး ကိုယ်တိုင်ကိုယ်ကျလည်း ရိုရိုသေသေ ပေးလှူနိုင်မယ်ဆိုရင်တော့ အချိုပေါ် သကာလောင်းသလို ပိုပိုပြီး အကျိုးကြီးစေမှာ ဖြစ်ပါတယ်။ ကိုယ်တိုင်မလှူနိုင်လို့ တစ်ဆင့်ခံလှူဒါန်းတဲ့ အခါမှာလည်း စေတနာပြဋ္ဌာန်းပြီး လှူဒါန်းနိုင်ရင် ဒီအလှူဟာ အကျိုးအပြည့်အ၀ ရစေနိုင်တဲ့ အလှူပဲ ဖြစ်ပါတယ်။ အဓိကကတော့ စေတနာပဲ ဖြစ်ပါတယ်။\n။ အချိန် 6/29/2010 12:46:00 PM


စိုင်းခမ်းထွန်း: အင်းတော်မြို့မှ အမှတ်တရနေ့ရက်များ (၈)\nအင်းတော်မြို့မှ အမှတ်တရနေ့ရက်များ (၈)\n၂၀၀၉ ခုနှစ် ဒီဇင်ဘာအတွင်း အင်းတော်ကို ပြန်ရောက်ဖြစ်ခဲ့သည်။ အင်းတော်မရောက်မီ ကျွန်တော်တို့ ရှမ်းနီဒေသ၊ ဂတူးတို့ဒေသ ၏ ဆောင်းရှုခင်းများကို ကျွန်တော် အမှတ်တရ ဓာတ်ပုံရိုက်လာဖြစ်ခဲ့သည်။ ရထားပေါ်မှ မနက်စောစောမြင်ခဲ့ရသောရှုခင်းများဖြစ်သည်။ လွမ်းမောဖွယ်ကောင်းလေစွ။\nနှင်းတောထဲတိုးဝင်နေသောရထားသည် ဆူဆူညံညံ အသံပေးလျက် တဂျုံးဂျူံးပြေးနေသည်။ စီးရသည်ကတော့ အဆင်မပြေလှပါ။ လူတွေက ကြပ်ဆဲ။ ခုံကြိုခုံကြားတိုးဝှေ့ စီးနေကြဆဲဖြစ်ပါသည်။ ရထားလမ်းက ကားလမ်းလို ကဆုန်ပေါက် ပြေးနေသည်ကို စီးဖူးလိုလျှင် မန္တလေး-မြစ်ကြီးနား ရထားကို စီးကြည့်နိုင်သည်။ ထမင်းပင် ကောင်းကောင်းစား၍ မရပါ။ ထမင်ထုပ်မှောက်ကျမည်စိုး၍ ရထားလမ်းနည်းနည်းကောင်းသည့် နေရာ ရောက်မှသာ စားကြရသည်။\nဆောင်းရာသီကို နှစ်ခြိုက်သော ကျွန်တော့်အတွက် ကတော့ ကျွန်တော်တို့ ဒေသကို အမှတ်အရစေဆုံး အချိန်များမှာ ဆောင်ရာသီ နံနက်ခင်းများဖြစ်သည်။ နံနက်စောစောတွင် နှင်းထူထပ်စွာ ကျဆင်းနေခြင်းကြောင့် ၆ ပေလောက် အဝေးဆို တစ်ဦးနှင့်တစ်ဦးသဲကွဲစွာ မမြင်ရ။ အဝေးမှ မီးဖိုကို မသဲမကွဲ မြင်ရတတ်သည်။ ချမ်းလွန်းသောကြောင့် မီးဖိုပြုလုပ်ကာ မီးလှုံကြရသည်။ စကားစမြည်းတွေပြောကြ။ ဒေသဖြစ် ပေါင်းတင်း၊ ခေါပုတ်တို့ကို ဖုတ်စားကြ၊ ကင်စားကြဖြင့် အတော်ပျော်စရာကောင်းသည်။\nကျွန်တော်တို့ဒေသတွင် ပေါင်းတင်းဖုတ်သောဝါးလည်းပေါသည်။ ထိုပေါင်းတင်းဖုတ်သောဝါးမှာ ၀ါးအသားပါးပြီ၊ အခေါင်းကျယ်သည်။ အချင်း ၂ လက်မခွဲ၊ ၃ လက်မလောက်ရှိသည်။ ၀ါးတစ်ဆစ်လျှင် အရှည် ၂ ပေခွဲ၊ ၃ ပေ ခန့်ထိရှိသည်။ ထို့ကြောင့် ထိုပေါင်းတင်းဝါးဖြင့် ဖုတ်လျှင် ပေါင်းတင်ကျည်လှလှပပ ထွားထွားကြီးများရသည်။ ကောက်ညှင်းကလည်း ဒေသထွက်ဖြစ်သောကြောင့် အတော်စေးပြီး ချိုသည်။ အချို့က မြေထောက်ပဲစေ့များပါ ထည့်ပြီး ဖုတ်သောကြောင့် ပဲပေါင်းတင်း၊ အုန်းသီးဆံများ ထည့်ပေါင်းသောကြောင့် အုန်းပေါင်းတင်း စသဖြင့်လည်း စားနိုင်သေးသည်။\nပေါင်းတင်းဖုတ်မည်ဆိုလျှင် ပေါင်းတင်းဝါးကို ၀ယ်လိုက ၀ယ်။ တောထဲမှ ခုတ်လိုက ခုတ်လာနိုင်သည်။ ၀ါးက အဆစ်ရှည်၊ အခေါင်းကျယ် သင်းဝါး။ ၀ါးမှာ ၀ါးကျည်ထောက် တစ်ဖက်ပိတ်ဖြစ်သည်။ ခပ်နုနုဖြစ်သည်။ ထို့ကြောင့် ပေါင်းတင်းဖုတ်ပြီး နောက်ပိုင်းဝါးအခွံကို ခွှာလိုက်လျှင် ပေါင်းတင်းအကာ ထူထူလေးကိုရသည်။ ၀ါးနံ့မွှေးမွှေးလေးက သင်းနေသည်။ ကောက်ညှင်ဆန်းကို ပေါင်းတင်းကျည်တောက်ထဲ ထည့်ပြီး ရေနှင့်စိမ်ထားရသည်။ ၆ နာရီလောက် စိမ်သည်ဟု ထင်သည်။ ထို့နောက် တစ်ဖက်ပွင့်နေသော အ၀ကို ငှက်ပျောဖက် သို့မဟုတ် အင်ဖတ်ဖြင့် ပိတ်ဆို့ပြီး မီးကောင်းကောင်းနှင့် ပေါင်းတင်းကျည် ဖုတ်တော့သည်။ ပေါင်းတင်းကျည်ကို တစ်ဖက်သတ် မီးမလောင်စေရန် ဂရုစိုက်ရသည်။ လှည့်လှည့်ပေးရသည်။ အရင်းအဖျားအကျက်ညီအောင် မျှပြီး ဖုတ်ရသည်။ ပေါင်းတင်း အတော်တင်းလာ ကျက်လာ ဆူလာလျှင် ပေါင်းတင်းဝါးကျည်ထောက်ထဲမှ ပိတ်မိနေသော ရေငွေ့များ ထွက်သွားစေရန် ဓားထက်ထက်ဖြင့် ပေါင်းတင်းကျည်ကို ဆတ်ခနဲ တစ်ချက် ခုတ်ဖောက်ပေးရသည်။ ထိုခုတ်ဖောက်လိုက်သော နေရာမှ ရေနွေးငွေ့များရှူးခနဲ ပန်းထွက်လာပြီး ပေါင်းတင်း အကျက်ညီစေရန်၊ ကောက်ညှင်းဆန်များ နှပ်သွားစေရန် မီးအေးအေးဖြင့် ဆက်ဖုတ်ကြသည်။ ရေနွေးငွေ့များ ပန်းထွက်ခြင်း နည်းသွားပြီး ပေါင်းတင်းအကျက်ညီသွားပြီဆိုပါက ပေါင်းတင်းဖုတ်တာ ရပ်လိုက်တော့သည်။ နောက်စားလိုသောအခါမှ ပေါင်းတင်းခေါင်းဖက်၊ အဆစ်ပိတ်နေသောဖက်ကို ပြောခြင်းဖြစ်ပါသည်။ ထိုခေါင်းဖက်ကို အဆစ်ကြေသွား၊ ကွဲသွားအောင် ထုနှက် ရိုက်ခွဲပြီး၊ ၀ါးကျည်တောက်တွင် ကပ်နေသော အကာများ ပေါင်းတင်း ကောက်ညှင်းသားတွင် ကပ်စေရန်အတွက် ပေါင်းတင်း တစ်ကျည်လုံးကို ခပ်ဆတ်ဆတ်လေး ထုထောင်းပြီး ၀ါးအခွံကို ခွာလိုက်သည်။ အထဲတွင် ၀ါးအကာဖွေးဖွေးလေး၊ ၀ါးရနံ့သင်းသင်းဖြင့် စားချင့်စဖွယ် ပေါင်းတင်းကို ရတော့သည်။\nထိုပေါင်းတင်းကို မီးသင်းသင်းလေးဖုတ်ပြီး စားလျှင် အလွန်ကောင်းသည်။ ငါးပိကောင်၊ ခရမ်းချဉ်သီး ပန်ထရေဖျော်၊ ပဲငါးပိကျော်၊ ပဲငါးပိဖုတ်၊ မျဉ်ချဉ်ကြော်၊ မိုးညှင်းမှ လုပ်သော ရှမ်းဆီတိုဖူး တို့ဖြင့် စားရလျှင် အလွန်ကောင်းသည်။ ပဲတို့ဖူးကြော်ဝါ၀ါလေးများဖြင့် လွှေးလိုက်ရလျှင်လည်း အလွန်ကောင်းသည်။ ပဲကြော်ပြားပြားများ၊ ဘယာကြော်များနှင့်လည်း ကောင်းသည်။ ရေးရင်းနှင့်ပင် သွားရည်ယိုလာပြီ။ ရွာပြန်ပြီး ပေါင်းတင်းထိုင်စားရလျှင်ဖြင့် ..... :D\nခေါပုတ်ကတော့ ကောက်ညှင်းဆန်ကို ထမင်းလို ပေါင်းသည်။ ကျွန်တော်တို့ ဒေသဖက်တွင် ရိုးရာမပျက် ထမင်းကို ပေါင်းစားကြသည်။ နောက်မှ ထမင်းကို အိုးဖြင့်တည်စားလာကြသည်။ ထမင်းပေါင်းရသည်က နည်းနည်း ကရိကထများပြီး မီးပိုကုန်သည်။ ကျွန်တော့်အဖိုးကတော့ ရှေးရှမ်းအဖိုးကြီးပီပီ သေသည်အထိ ထမင်းပေါင်းကိုသာ စားသွားခဲ့သည်။ သူသည် သူ့လယ်ထွက် ဆန်ပျော့ပျော့ကောင်းကောင်းကို မာတောက်တောက်ထမင်းနှင့် ကြက်သားဟင်းထက် ခုံမင်ခဲ့သူဖြစ်သည်။ ထမင်းပေါင်းမွှေးမွှေးကို ဆားဖြူးကလေးဖြင့် မနက်စောစော စားလိုက်ရသည်က ဘယ်အရာနှင့်မှ သူမလဲနိုင်။ လတ်ဆတ်သော၊ သန့်ရှင်းသော လယ်ယာဓလေ့နှင့် အပိုဆာလာ သိပ်မလိုတော့ တောဓလေ့ကို ပိုခုံမင်သော ကျွန်တော့်အဖိုး ဦးအိုက်ရွှေကတော့ ဘ၀ တစ်ပါးသို့ ပြောင်းသွားခဲ့ပါလေပြီ။\nခေါပုတ်အကြောင်းဆက်ဦးမည်။ ပေါင်းပြီးသော ကောင်းညှင်ပေါင်းကို သစ်သားဆုံတွင် ထည့်ပြီးထောင်းသည်။ သစ်သားကျည်ပွေ့ရှည်နှင့် ဆုံတွင် မကပ်စေရန် နှမ်းထောင်းကို သုံးသည်။ နှမ်းကိုလှော်ပြီး ညှက်အောင် ထောင်းထားသည်။ ခေါပုတ်ထောင်ရာတွင် ဆုံတွင်လူးထားပြီး၊ ဆုံနှင့် ကောက်ညှင်းလုံး ကပ်လျှင်သုံးသည်။ ကောက်ညှင်းလုံးနှင့် ကျည်ပွေ့ကပ်လျှင် သုံးသည်။ ထို့ကြောင့် ခေါပုတ်ထောင်းတစ်ခုလုံး နှမ်းထောင်းနှင့် ရောနေပြီး နှမ်းလှော်နံ့မွှေးနေသည်။ ထိုအနံ့ရလျှင် ကျွန်တော်တို့ အူတကြုတ်ကြုတ် ဖြစ်သည်။ တံထွေးတစ်မျိုမျို ဖြစ်သည်။ သြော်ရိုးရာ အစားအစာကို မေ့ဖို့တော့ ခက်ပေသည်။ စကားကို မေ့လိုက မေ့မည်။ ကိုယ့်လူမျိုးကို မေ့လိုက မေ့မည်။ ဓလေ့ကတော့ ပျောက်ဖို့ခက်ပါသည်။ ရှမ်းစကားမတတ်သော ကျွန်တော် အလှောင့်အထေ့ ခံရပါသည်။ ကိုယ်တိုင်ရှမ်းဖြစ်သော ဒေသခံရှမ်းတို့ကပင် ကိုယ့်လူမျိုးကို မေ့လာကြသည်။ ကိုယ့်လူမျိုးကို သရော်ကြသည်။ လှောင်နိုင်ပါသည်။ ပြောင်နိုင်ပါသည်။ သို့သော် ကျွန်တော်သည် ရှမ်းဖြစ်သည်။\nလယ်ရှိလျှင် ရှမ်းရှိသည်ဟုတော့ ဆိုသည်။ ဟုတ်သည် မဟုတ်သည် ကျွန်တော်လည်း သန်းခေါင်စာရင်းကောက်မကြည့်၍ မသိပါ။ ကျွန်တော်တို့ ဒေသဖက်တော့ တောင်သူလုပ်သော သူကသာများသည်။ ခုတော့ အခြေအနေပြောင်းလာကုန်ပြီ ဖြစ်သည်။ တောင်သူတွေ ကြပ်နေကြသည်။ သားသမီး ကျောင်းထားဖို့ အနိုင်နိုင်။ သူတို့စိုက်သောစပါးသည် သူတို့မိသာစု ၀မ်းဝရုံအပြင် အနည်းငယ် ပိုရုံမျှသာရှိသည်။ ပညာရေးစားရိတ်ကို ကာမိဖို့မလွယ်။ အထူးသဖြင့် (၁၀) တန်း ထားလျှင် တောင်သူတွေ စုထားသမျှ ကုန်တော့သည်။ တစ်သက်လုံးလုပ်သမျှ သားရှင်ပြုနှင့် (၁၀) တန်းကျောင်းထားလျှင် စည်းစိမ်ကုန်တော့သည်။ လူတန်းစားထဲတွင် တောင်သူကို ကျွန်တော် အသနားဆုံးဖြစ်သည်။ သူတို့၏ ပညာရေးအများစုမှာ ဘုန်းကြီးကျောင်းဖြစ်ခဲ့ကြသည်။ ဘုန်းကြီးကျောင်းမှ စာရေးစာဖတ် အတွက်အချက် သင်ပေးလိုက်ကြသည်။ တစ်ချို့လည်း အတန်းပညာ ဆက်သင်ကြသည်လည်းရှိသည်။ ၆ တန်း၊ ၇ တန်းလောက်တော့ ရောက်တတ်ကြသည်။ ယခုခေတ် သူတို့သားသမီးတွေ လက်ထက်ကြတော့ ၆ တန်း၊ ၇ တန်းဖြင့် မပြီးကြတော့။ အနည်းဆုံး ၁၀ တန်းအောင်ရမည်။ တက္ကသိုလ် ထားဖို့ ဘာညာဆိုတာ သိပ်မတွေးကြပါ။ အောင်လာတော့မှ တက္ကသိုလ်ကျောင်းလျှောက်လွှာတွေ ကျလာတော့မှ ကမန်းကတန်း ကောင်းသည်ထင်တာလိုက်ဖြည့်ကြ လျှောက်ကြသည်။\nအနှီးလို တောင်သူမိသားစုများကြားမှ ကျွန်တော့်လို အင်ဂျင်နီယာမျိုးဆက်များ မွေးထုတ်ပေးခဲ့ကြသည်လည်းရှိသည်။ ဆရာဝန်ဖြစ်ကြသူလည်းရှိသည်။ ဆိုင်ရာ ဆိုင်ရာ နေရာများတွင် အစားထိုးဝင်ရောက်လာကြပြီ။ ကျွန်တော်တို့ဒေသဖက်တွင် နာမည်ကြီးသော မြေတိုင်းဌာန၊ သစ်တော စသဖြင့် နီးစပ်ရာ နေရာဝင်ယူလာကြသည်။ ကျောင်းဆရာ၊ ဆရာမ ဖြစ်သူများလည်း ရှိနေကြပြီ။\nသူတို့ သူတို့ အားလုံး အားလုံး ဘယ်လိုပင်ပြောင်းပြောင်း၊ ဘယ်ဒေသရောက်ရောက် ကျွန်တော်တင်ပြခဲ့သော ပေါင်းတင်း၊ ခေါပုတ်ကိုတော့ ဆောင်းနံနက်ခင်းတိုင်း သတိတရ လွမ်းဆွတ်တတ်ကြမြဲဖြစ်သည်။ ဆော်လမွန်ငါးတို့လို ကိုယ့်ဒေသ ကိုယ် ဘယ်တော့ပြန်ကြမည် မပြန်ကြမည်ကိုတော့ဖြင့် ကျွန်တော်မသိပါ။\nLabels: 05 အတွေ့အကြုံများ\nHi Ko Sai, I really admire you that you continuously posted the interesting articles.. and really thanks for sharing of knowledge...\nI miss Inn Taw too.\nညဘက်လာဖတ်မိတာ မှားတယ်. .. ဗိုက်အရမ်းဆာတယ်....\nMay Su said...\nGOOD! I like your posts. I want to go back to Indaw.\nStress ကင်းအောင် ဘယ်လို နေမလဲ\nလူ ... လူ မှာမှ လူလိမ္မာ ... လူ .. လူ ရာဝင်တဲ့လူ ... လူ .. အသံအကျယ်ကြီး နဲ့လူ ... လူ .. မျက်နှာကြီးတဲ့လူ ... လူ .. သူလို ငါလို အတ္တတွေကို ...\nအဖေဟာ အမေလို အနားမှာ မနေနိုင် ချွေးတစိုစိုနဲ့ နေပူထဲ လဲတဲ့အခါလဲ ကွဲတဲ့အခါကွဲ အိမ်အပြန်ခဏနား သားသမီး မျက်နှာကြည့် ပီတိနဲ့ အမောပြေြေ...\nက ကလေးငယ် ချစ်စဖွယ်\nဗုဒ္ဓဘာသာဝင်တို့ သိသင့်သော အမေးအဖြေများ\n11 ယုံချင်ယုံ မယုံချင်နေ\nအသက်ကြီးလာလေ ဘဝမှာ နေတတ်လာလေ ဖြစ်ရမယ်။


ကလေးငယ်လေးတွေက သရဲ (ghost) တွေကို တကယ်ပဲ မြင်ရလား? – YANGON STYLE\nကလေးငယ်လေးတွေက သရဲ (ghost) တွေကို တကယ်ပဲ မြင်ရလား?\nကလေးငယ်လေးတွေက သရဲတွေကို မြင်နိုင်တယ်ဆိုတဲ့ သီအိုရီကို ကြားဖူးလား? သူတို့တွေက သရဲတွေကို လူကြီးတွေထက် ပိုမြင်နိုင်ကြတယ်ဆိုတာ တကယ်လား? ယုံတမ်းစကားပဲလား?\nကျွန်မ ၃ နှစ်အရွယ်တုန်းက အမေက ကျွန်မကို နယ်ကအဖွားအိမ်ကို အလည်ခေါ်သွားခဲ့တယ်။ လူကြီးတွေက မီးဖိုချောင်မှာ အလုပ်တွေ ရှုပ်နေခဲ့ကြတယ်။ ကျွန်မကတော့ အဖွားအိမ်အကျယ်ကြီးထဲမှာ လွတ်လွတ်လပ်လပ်ဆော့နေခဲ့တယ်။\nလူကြီးတွေလစ်တုန်း ကျွန်မ အိမ်အပေါ်ထပ်ကို တက်ဖို့ကြိုးစားခဲ့တယ်။ အဲ့ဒီ လှေခါးထိပ်မှာ ကျွန်မနဲ့ မတိမ်းမယိမ်းအရွယ် ကောင်မလေးတစ်ယောက် ငိုနေတာတွေ့ရတယ်။ “ မေမေ ဟိုမှာ ညီမလေးတစ်ယောက် ငိုနေတယ်။ အောက်ချပေးလိုက်ပါလို့” ကျွန်မ အမေ့ကို လှမ်းပြောခဲ့တယ်။ အမှန်က အဖွားအိမ်မှာ ကျွန်မကလွဲလို့ တစ်ခြားကလေး ရှိမနေခဲ့ပါဘူးတဲ့။ အဖွားအိမ်မှာ နေခဲ့တဲ့ တစ်ပတ်လုံးလုံး ညတိုင်း “ မေမေ ညီမလေးငိုနေပြန်ပြီ” လို့ ကျွန်မပြောခဲ့တယ်လို့ အမေက ပြန်ပြောပြခဲ့တယ်။\nအခု ကျွန်မ ပြန်စဉ်းစားကြည့်တော့ မမှတ်မိပါဘူး။ အမေပြောပြလို့ သိရတာ။ အခုအဖွားအိမ် ပြန်သွားဖြစ်တယ်။ ကျွန်မသူ့ကို တွေ့ချင်ပေမဲ့ မတွေ့ရတော့ပါဘူး။\nစိတ်ရဲ့သဘောက နေ့စဉ် အဖြစ်အပျက်တွေနဲ့ ဆက်စပ်နေတတ်တယ်တဲ့။ ဦးနှောက် က ကျွန်မတို့ လိုချင်တာတွေကို ပုံဖော်ပေးလေ့ရှိပြီး၊ မလိုချင်တာတွေကိုတော့ လျစ်လျှူရှုပြစ်လိုက်တယ်တဲ့။ ဒါဆို အဲ့တုန်းက ကျွန်မတစ်ယောက်တည်း ဆော့နေရတာ ပျင်းလာလို့ အဖော်တစ်ယောက် ဖန်တီးကြည့်မိတာလား???\n၃နှစ်အရွယ် ကျွန်မမောင်လေးက “ မမ သားကို ညတုန်းက ဦးဦးတစ်ယောက် ခြေထောက်ကို ကလိ၊ ကလိလုပ်ပြီး လာနှိုးတယ်” လို့ပြောလာတယ်။ ညတုန်းက အိမ်ထဲ လူဝင်တာလား လို့ လန့်သွားမိတယ်။ အမေက “ နင့်မောင်လေး ညတုန်းက ယောင်ပြီးရယ်နေတာ” လို့ လှမ်းပြောတယ်။ ကျွန်မတို့အားလုံး ကလေး အိပ်မက်မက်ခဲ့တာလို့ ယူဆလိုက်တယ်။\nဒါပေမဲ့ ကလေးက “ ခြေထောက်ကို ကလိလုပ်တဲ့ဦးဦး” ဆိုပြီး လွန်ခဲ့တဲ့ ၁၆နှစ်လောက်က accident တစ်ခုကြောင့် ဆုံးသွားတဲ့ ဦးလေးရဲ့ဘွဲ့ဓာတ်ပုံကို လက်ညှိုးထိုးပြီးပြောတော့မှ ကျွန်မတို့တွေးတာ မှားသွားမှန်း ရိပ်စားမိကြတယ်။\nကလေးတွေက ခြားနားမှုကို သေသေခြာခြာ မပြောပြတတ်ရင်တောင်မှ ဘာကအစစ်အမှန်၊ ဘာက အရိပ်အရောင်လဲဆိုတာ ကောင်းကောင်းခွဲခြားနိုင်ပါတယ်တဲ့။ဒါပေမဲ့ တစ်ခါတစ်လေမှာတော့ အစစ်အမှန်နဲ့ စိတ်ကူးပုံဖော်တာကို ရောထွေးသွားတတ်ကြပြန်ရောတဲ့။ မောင်လေးကရော ဓာတ်ပုံနဲ့လူကို ရောထွေးခဲ့တာလား???\nကျွန်မမှာ တူမလေးတစ်ယောက်ရှိတယ်။ သက်ဦးလေးမို့ အားလုံးတုန်နေအောင် ချစ်ကြတယ်။ အချစ်ဆုံးက သူ့အဘိုးပါ။ သူ့မြေးဦးလေးကို လက်ကမချပဲ ထိန်းရှာတယ်။ မြေးလေး စကားစပြောတဲ့ အရွယ်လေးရောက်တော့ “ ဘိုးဘိုး” လို့ စခေါ်တယ်။ အဘိုးမှာပျော်မဆုံးပေါ့။\nဒါပေမဲ့ သူတို့ မြေး၊အဘိုးကို သေမင်းက အစောကြီးခွဲပစ်တယ်။ မြေးလေး၂နှစ်ကျော်မှာ ဘိုးဘိုးက သူ့မြေးလေးကို ထားခဲ့တယ်။ အဘိုးရဲ့အိပ်ယာကိုကြည့်ပြီး “ ဘိုးဘိုး၊ ဘိုးဘိုး” လို့မေးရှာတယ်။ ၂နှစ်အရွယ်ကလေးကို သေခြင်းတရားကို ဘယ်လိုရှင်းပြရမလဲ? “ ဘိုးဘိုးဆုံးပြီ” လို့ ပြောကြည့်လိုက်တယ်။ သူနားမလည်ဘူး။ “ ဘိုးဘိုး” လို့ ထပ်မေးတယ်။ သူနားလည်အောင် ” ဘိုးဘိုး… ဟိုး… ဟိုး… အဝေး…အဝေး… တာ့တာ…” လို့ လက်ပြနှုတ်ဆက်တဲ့ ပုံစံလုပ်ပြလိုက်တော့ သဘောပေါက်သွားတယ်။ ဘိုးဘိုး အပြင်သွားတယ်လို့ သူထင်လိုက်တာ။\nနာရေးကိစ္စနဲ့ တစ်ပတ်လုံး အလုပ်ရှုပ်နေခဲ့တယ်။ ရက်လည်ဆွမ်းသွပ်ပြီး ညနေပိုင်းမှာ လူကြီးတွေအားလုံး ညှိုးငယ်ပင်ပန်းနေကြပြီ။ ရက်လည်ဆွမ်းကပ်ခဲ့တဲ့ ဧည့်ခန်းကိုပြန်ရှင်းပြီး အဲ့မှာပဲ အားလုံးခနလှဲနေခဲ့ကြတယ်။ တူမလေးက တစ်ရှူးဘူးတစ်ခုကို ယူဆော့နေခဲ့တယ်။ အားလုံးမျက်လုံးမှိတ်ပြီး ခနနားနေခဲ့တယ်။\nတူမလေးဆီက ” တာ့တာ ” ဆိုတဲ့ အသံလေးထွက်လာတယ်။ အားလုံးမျက်လုံးတွေ အလိုလိုပွင့်လာကြတယ်။ “ ဘိုးဘိုး… တာ့တာ” လို့ထပ်ပြောတယ်။ အားလုံးငုတ်တုတ်ထထိုင်မိကြတယ်။ ကလေးလက်ပြနေတဲ့ တံခါးမကြီးဘက်ကို အားလုံးကြည့်လိုက်မိတယ်။ မှောင်ရီပြိုးစပြုနေပေမယ့် လူလုံးကွဲကောင်တော့ မြင်နိုင်သေးတယ်။ ဒါပေမယ့် ကျွန်မတို့ ဘာမှမတွေ့ခဲ့ရဘူး။ ကလေးအမေက သူ့ကလေးကို ပေါင်ပေါ်ဆွဲတင်လိုက်တယ်။ ကလေးကတော့ မတုန်လှုပ်အေးအေးလူလူပဲ။\nကလေးငယ်တွေက စကားလုံးအသစ်တွေကို နားလည်ဖို့ ကြိုးစားကြတယ်တဲ့။ တူမလေးက “ ဆုံးပြီ” ဆိုတဲ့ စကားနဲ့ “ ဟိုး… ဟိုး… အဝေး…အဝေး… တာ့တာ…” ဆိုတဲ့ စကားလုံးတွေကို နားလည်ဖို့ သူ့ဘာသာသူ ကြိုးစားခဲ့တာလား? ကျွန်မတို့ မရှင်းပြနိုင်တာကို အဘိုးကသူကိုယ်တိုင် သူ့မြေးလေးကို လာရှင်းပြခဲ့တာလား? ဘယ်သူသိနိုင်မလဲ?\nနှစ်တွေ အတော်ကြာသွားခဲ့ပေမယ့် ငယ်ငယ်ကတွေ့ဖူးခဲ့တဲ့ လှေခါးပေါ်ကညီမလေးကြောင်း အထပ်ထပ် ပြန်နားထောင်ရတာ ကျွန်မ ပျော်နေတုန်းပဲ။ အမေက “ ဘာညီမလေးမှမရှိဘူး။ အဲ့အပေါ် နောက်မသွားနဲ့” လို့ မကြိမ်းမောင်းခဲ့။ ” ညီမလေးက အိပ်ချင်လို့ ဂျီကျနေတာ။ သမီးအရင်အိပ်ရင် ညီမလေးလဲ အိပ်လိမ့်မယ် ” လို့သာပြောပေးခဲ့တယ်။ အမေပြောတာ မှန်တယ်။ ကျွန်မအိပ်ပျော်သွားတော့ ဘာမှ မကြားတော့ဘူး။\nတူမလေးလည်း အခု ၄နှစ်ကျော်သွားပြီ။ သူ့ကို ကြောက်စရာ မျက်နှာဖုံးတွေ ဝတ်ပြီး ခြောက်လှန့်ကြည့်မိတယ်။ သူက “ Halloween Party မို့လို့လား။ ဒေါ်‌ဒေါ်ရယ်” လို့ ပျော်ရွှင်စွာ ပြန်မေးတယ်။ သရဲဆိုတာ Halloween Party က ပျော်စရာ တစ်ခုလောက်လို့ပဲ သူတွေးတယ်။ ရင်ခုန်တယ်လေ။\nမိဘတွေက သား၊ သမီးတွေမှာ အဲ့လိုတွေ ဖြစ်ရင် စိတ်ပူကြတယ်။ တကယ် စိတ်ပူစရာလား၊ အန္တရာယ်လားဆိုတာ ကလေးကို မေးကြည့်ရင်၊ စောင့်ကြည့်ရင်သိနိုင်ပါတယ်။ မိဘတွေရဲ့ စိုးရိမ်စိတ်ကြောင့် ကလေးကို ကြောက်စိတ်ဝင်သွားအောင် မပြောမိဖို့ သတိထားရမှာပါ။\nဒီလို ပုံပြင်မျိုးတွေ ကိုယ်တိုင်မကြုံဘူးရင်တောင် ကြားဖူးကြမှာပါ။ တကယ်လား။ စိတ်ကူးယဉ်တာလား သက်သေပြဖို့ကတော့ ခက်ခဲနေတုန်းပါ။ ကြုံဖူး၊ ကြားဖူးတာလေးတွေ comment ရေးပြီး ပြောပြခဲ့ကြပါအုံးနော်။\nချင်းပြည်နယ် ကျီးရီးယန်းတောင် ကို အမျိုးသားဥယျာဉ် အဖြစ်သတ်မှတ်တော့မည်\nဆံကေသာအတွက် အားထားရာ Brand တစ်ခုဖြစ်လာတဲ့ Jinda Herbal\nကွန်ပျူတာ ပေါ့ပါးစွာအသုံးပြုနိုင်ရန် ဘယ်လိုပြုလုပ်မလဲ\nနှစ်သောင်းကျော်လောက်နဲ့ Camping အရသာကိုခံစားလို့ရစေမယ့် ရန်ကုန်မြို့နဲ့မနီးမဝေးက ဒင်ကြီး Camping Site ⛺⛺⛺


Myanmar Dictionary :: forefathers\n(adj) အခွန် စသည်တို့ကို စည်းကြပ်နိုင်သော။\n(noun) တူရိယာ။ ဂီတ သံစဉ် သင်္ကေတ။\n(adj) ကာမပိုင်ခင်ပွန်းတစ်ယောက်တည်းထားရှိသော။ တစ်ပွင်းတည်းပွင့်သော။\n(noun) reprobation ဆိုနိုင်ခက်သည်ဟု ပစ်ထားခြင်း။ ထာဝစဉ် ပျက်စီးဆိုးသွမ်းနေခြင်း။\n(v.t) စက်ဆုပ်စွာပြစ်တင်သည်။ ငြင်းပယ်သည်။ ချမ်းသာမပေးဘဲအပြစ်စီရင်သည်။\n(v.t) ပြန်လာသည်။ ပြန်၍ကွေးညွတ်သည်။ ခွန်းတုံ့ပြန်၍ ပြောသည်။ ပြန်လည်ချေပသည်။\n(v.i) ထိုင်စေသည်။ ထားသည်။ ဆုံးဖြတ်သည်။ အတည်တကျဖြစ်စေသည်။ ဝင်သည်။ ကွယ်သည်။ မြဲအောင်ဆက်သည်။ to set about ပျံ့နှံ့စေသည်။ to set apart ချန်လှပ်ထားသည်။ to set fire မီးတိုက်သည်။ to set in order ကျကျနနဖြစ်အောင်လုပ်သည်။\n(v.t) ထိုင်စေသည်။ ထားသည်။ ဆုံးဖြတ်သည်။ အတည်တကျဖြစ်စေသည်။ ဝင်သည်။ ကွယ်သည်။ မြဲအောင်ဆက်သည်။ to set about ပျံ့နှံ့စေသည်။ to set apart ချန်လှပ်ထားသည်။ to set fire မီးတိုက်သည်။ to set in order ကျကျနနဖြစ်အောင်လုပ်သည်။\n(adj) မပြောင်းလဲသော။ ခိုင်မြဲသော။ သတ်မှတ်ထားသော။\nMyanmar Dictionary is free for Myanmar People. Over 36,000 words contains in database. It is light weight and easy to use. 100 countries from 200,000 Myanmar people are using it for learning English. You want to use English to Myanmar Dictionary offline, you can download it from following link.\nMyanmar Ads | Where Is Myanmar| Myanmar IT | Burma Myanmar | Myanmar Dictionary | Shwe


YEYINTNGE(CANADA): Thursday, December 01\nClinton: "... one political prisoner is one too many..."\n“အစိုးရအဖွဲ့ထဲက တစ်ချို့ကတော့ မြန်မာနိုင်ငံ ဒီလမ်းအတိုင်း သွားလို့မရတော့ဘူးဆိုတာကို သိနေကြပါပြီ။ သူတို့က ပြုပြင်ပြောင်းလဲရေး လုပ်ကြလိမ့်မယ်လို့ ကျွန်မယူဆပါတယ်”\nBY ရဲရင့်ငယ်(ကနေဒါ) ... 12/01/20110အကြံပြုခြင်း\nအမျိုးသားဒီမိုကရေစီ ရုံးချုပ်မှာကျင်းပတဲ့ကမ္ဘာ့ခုခံအားကျဆင်းမှုရောဂါတိုက်ဖျက်ရေး နေ့ \nဒီဇင်ဘာလ ၁ ရက်နေ့ တွင် ကျရောက်သော ကမ္ဘာ့ခုခံအားကျဆင်းမှုရောဂါတိုက်ဖျက်ရေး နေ့ ( World AIDS Day) အထိမ်းအမှတ် အခမ်းအနားကို ရန်ကုန်မြို့ အမျိုးသားဒီမိုကရေစီ ရုံးချုပ်မှာ စည်ကားသိုက်မြိုက်စွာ ကျင်းပခဲ့ပါတယ်။\nအိုဘားမား မှ ဦးသိန်းစိန် သို့ပေးစာ\nNaypyidaw, Myanmar (CNN) -- Secretary of State Hillary Clinton personally deliveredaletter from President Barack Obama to Myanmar's President Thein Sein Thursday. Here is the letter in full as released by the State Department:\nPresident of the Union of Burma,\nDear President Thein Sein:\nI am pleased we had an opportunity to see each other in Bali (Indonesia), at the U.S.-ASEAN Leaders Meeting two weeks ago. I am encouraged that under your leadership your country has undertaken several encouraging steps on the path toward reform.\nU.S. reaches out to Myanmar\nI have asked Secretary of State Clinton to visit your country to discuss your vision for reform, explore how the United States can support and advance your efforts to transition to democracy and promote protection of human rights, and talk directly to your government and citizens about prospects for enhancing relations between our two countries. To that end, she will engage your government about our continuing concerns in the spirit of mutual interest and mutual respect. There is much work to be done, and as Secretary of State Clinton and I have said previously, the United States stands ready to serve asagenuine partner in your effort to achieve lasting change.\nI appreciate your government's help in planning and preparing for this milestone visit. I look forward to hearing the tangible outcomes of Secretary Clinton's discussions, which we all hope will put us onapath toanew phase in our bilateral relationship.\nအိုဘားမား မှ အမေစု သို့ပေးစာ\nClinton hands Aung San Suu Kyi letter from Obama\nYangon, Myanmar (CNN) -- Secretary of State Hillary Clinton personally deliveredaletter from President Barack Obama to Myanmar's leading democracy campaigner Aung San Suu Kyi Thursday. Here is the letter in full as released by the State Department:\nDaw Aung San Suu Kyi:\nIt wasapleasure and an honor to speak with you recently. As I said during our conversation, I have long admired your brave and unwavering struggle for democracy, and I consider our conversationahighlight of my recent visit to Asia.\nI am pleased that the Burmese government has taken several encouraging steps in the direction of democracy and reform. Secretary of State Clinton's visit will explore how the United States can support efforts to foster political opening and respect for universal human rights, as well as demonstrate the seriousness of our commitment to helping the people of Burma achieve their democratic aspirations.\nI thank you for your welcome of the Secretary's visit, and look forward to speaking to you again. Thank you for the inspiration you provide all of us around the world who share the values of democracy, human rights, and justice. We stand by you now and always.\nနိုင်ငံခြားရေးမူဝါဒအဖွဲ. ပညာရှင်များနှင့်မြန်မာ့ဒီမိုကရေစီခေါင်းဆောင်ဒေါ်အောင်ဆန်းစုကြည် ဆွေးနွေးမေးမြန်းချက်များ။\nနားလည်မှုစွမ်းအားဖြည့်၍ PLHIVကို အားလုံးနှင့်အတူတူပဲဟု မြင်သင့်ကြောင်း World AIDS Day အခမ်းအနားတွင် ဒေါ်အောင်ဆန်းစုကြည်မှ ပြောကြား\nby Myit Makha Mediagroup on 1 Dec, 2011\nPLHIV ( HIV နှင့်အတူနေထိုင်သူများ)ကို နားလည်မှုစွမ်းအားတွေကိုဖြည့်၍ သီးခြားမမြင်ပဲ အားလုံးနှင့်အတူတူပဲဟု၍သာ မြင်သင့်ကြောင်း ဒေါ်အောင်ဆန်းစုကြည် က ၂၀၁၁ ခုနှစ် ဒီဇင်ဘာလ ၁ ရက်နေ့ တွင် အမျိုးသားဒီမိုကရေစီအဖွဲ့ချုပ်ရုံး၌ ပြုလုပ်သော World AIDS Day အခမ်းအနားတွင် ပြောကြားခဲ့သည်။\n̏ အဓိကကတော့ ကိုယ်ခံစွမ်းအားကျခြင်းလို့ ဆိုတယ်။ ငါ့မှာဒီရောဂါရှိလို့ဆိုပြီးတော့ အားနည်းတဲ့စိတ်တွေမရှိပါနဲ့။ ဒါဟာ အပြစ်ကြီးလဲမဟုတ်ဘူး။ ကိုယ့်မှာဒီရောဂါရှိပါတယ်ဆိုပြီးတော့ သူများတွေကို အားငယ်နေစရာလဲ မလိုဘူး။ နားလည်တဲ့ လူတွေအားလုံးဟာ ဒီရောဂါရဲ့အခြေအနေကို သဘောပေါက်တယ်။ ဘယ်လိုမြင်ရမလဲဆိုတာကို သိတယ်။ နားမလည်တဲ့ သူတွေက သူတို့ကိုယ်တိုင် စွမ်းအားနည်းနေတဲ့သူတွေပဲ။ အဲတော့ ကျမတို့အားလုံးဟာ နားလည်မှုစွမ်းအားတွေကိုဖြည့်ပြီး အားလုံးဟာအတူတူပဲဆိုပြီးတော့ လက်တွဲပြီးဆောင်ရွက်သွားရမယ်။ အမှန်ပြောရရင် အမေ့အနေနဲ့ ဘာမှထူးထူးခြားခြား မမြင်ပါဘူး။ အားလုံးဟာ အတူတူပဲလို့ပဲမြင်တယ် ̋ ဟု ဒေါ်အောင်ဆန်းစုကြည်က ပြောခဲ့သည်။\nလူတိုင်းသည် အသက်အရွယ်တစ်ခုသို့ရောက်လာပါက ရောဂါတစ်ခုမဟုတ်တစ်ခုရှိတတ်ကြောင်း လူသားဆိုသည်မှာ ပြီးပြည့်စုံခြင်း မရှိကြောင်း အဓိကအရေးကြီးသည်မှာ စိတ်ဓာတ်ပင်ဖြစ်ကြောင်း စိတ်ဓာတ်မှန်ကန်ပါက အရာအားလုံးကို ကျော်ဖြတ်နိုင်မည်ဖြစ်ကြောင်း ဒေါ်အောင်ဆန်းစုကြည်က ဆက်လက် အားပေးစကားပြောကြားခဲ့သည်။\n̏ လူတိုင်းလူတိုင်းဟာ အသက်အရွယ်ရောက်လာလို့ရှိရင်ရောဂါလေးတွေဟာ ရှိတတ်တာပဲ။ အမေတို့လဲရှိတာပဲ လူတိုင်း လူတိုင်းမှာ ဟိုဟာလေးချို့ယွင်းတာ ဒီဟာလေးချို့ယွင်းတာ ပေါ့နော်။ အဲတော့ ရောဂါဝေဒနာဆိုတာ ချို့ယွင်းချက် တစ်ခုပဲ။ လူသားများဆိုတာ ပြီးပြည့်စုံတယ်လို့မရှိပါဘူး။ အပြစ်အနာကင်းရှင်းတယ်လို့မရှိပါဘူး။ အရေးကြီးတာက စိတ်ဓာတ်ပဲ စိတ်ဓာတ်ကမှန်ကန်လို့ရှိရင် တခြားဟာတွေအားလုံးကို ကျော်ဖြတ်နိုင်တယ်။ အဲတော့ စိတ်ဓာတ်မှာ ဝေဒနာရှင်တွေရဲ့စိတ်ဓာတ်နဲ့ ဝေဒနာရှင်တွေအပေါ်မှာ ဂရုဏာသက်တဲ့သူတွေ နားလည်မှုရှိတဲ့သူတွေရဲ့ စိတ်ဓာတ် ဒီနှစ်ခုနဲ့ ပေါင်းပြီးတော့ ဆက်သွားမယ်ဆိုလို့ရှိရင် ဘာမှအားငယ်စရာမရှိဘူး ̋ဟု ဒေါ်အောင်ဆန်းစုကြည်က ပြောသည်။\nအဓိကအားဖြင့် PLHIV ကလေးငယ်များကို ဝိုင်းဝန်း၍ ပံ့ပိုးစေချင်ကြောင်း ထိုကလေးငယ်များတွင် မျှော်လင့်ချက်များ ရှိကြောင်း ထိုမျှော်လင့်ချက်များအားလုံးကို ဖြည့်စည်းနိုင်ရန် ၎င်းနှင့်အတူ ဝိုင်းဝန်းရုန်းကန်ရမည်ဖြစ်ကြောင်း ဆက်လက် ပြောကြားသည်။\n̏ အရင်နှစ်တွေကဆိုရင် ကျမတို့တွေဟာ အနှေက်အယှက်တွေ အမျိုးမျိုးကိုခံခဲ့ရတယ်။ လူနာတွေကို နှင်ထုတ်တာတွေ ဘာတွေပေါ့။ အဲဒီ့မှာဘာတွေ့ရလဲဆိုရင် ကျမတို့အခက်အခဲတွေ့လာတိုင်း အမြဲတမ်းဝိုင်းဝန်းဖြေရှင်းပေးနေတဲ့ ကျမတို့ မြန်မာနိုင်ငံတွေထဲမှာ ရှိနေတဲ့ ပြည်သူပြည်သားတွေက အမြဲတမ်းဝိုင်းဝန်းဖြေရှင်းပေးနေတာကို တွေ့ရတယ် ̋ ဟု PLHIV (HIV နှင့် အတူနေထိုင်သူများ) ဂေဟာကို ဦးဆောင်ဖွင့်လှစ်ခဲ့သူ မဖြူဖြူသင်းကပြောသည်။\n၂၀၁၁ ခုနှစ်တွင် လူငယ်များအနေနှင့် လူမှုရေးလုပ်ငန်းများတွင် ပါဝင်ပတ်သတ်မှုအခြေအနေသည် ၂၀၁၀ အရှေ့ပိုင်းနှစ် များထက်စာလျှင် ထူးထူးခြားခြား တိုးတက်လာသည်ဟု မြင်ကြောင်း မဖြူဖြူသင်းကပြောသည်။\n̏ ဒီနေ့ World AIDS Day အခမ်းးအနားကို လာရောက်ရတဲ့အတွက် ဝမ်းသာပါတယ်။ အခုလိုမျိုးပွဲလေးတွေလုပ်ပေးတော့ တစ်ခြားဝေဒနာရှင်တွေနဲ့ တွေ့ရတဲ့အခါ တစ်ယောက်နဲ့ တစ်ယောက် မိသားစုဝင်တွေလိုဖြစ်ရတယ်လေ။ အဲဒါကြောင့် ဒီလိုပွဲမျိုးလေးတွေ များများ လုပ်ပေးပါလို့ ပြောချင်ပါတယ် ̋ ဟု World AIDS Day အခမ်းအနားသို့ တက်ရောက် လာ သောPLHIV (HIV နှင့် အတူနေထိုင်သူ) တစ်ဦးကပြောသည်။\nကျောင်းသားနိုင်ငံရေး အကျဉ်းသားဟောင်းများထဲမှ လွတ်တော် ကိုယ်စားလှယ်လောင်း (၅)နေရာရွေးချယ်မည်ဟု သတင်းများ ထွက်ပေါ် နေသည့် သတင်းမှာ မှားယွင်းမှုတစ်ခုသာ\nကြားဖြတ်ရွေးကောက်ပွဲအတွက် ကျောင်းသားနိုင်ငံရေး အကျဉ်းသားဟောင်းများထဲမှ လွတ်တော် ကိုယ်စားလှယ်လောင်း (၅)နေရာရွေးချယ်မည်ဟု အင်တာနက်စာမျက်နှာများတွင် သတင်းများ ထွက်ပေါ် နေသည့် သတင်းမှာ မှားယွင်းမှုတစ်ခု သာဖြစ်ကြောင်း နိုင်ငံရေးအကျဉ်းသားဟောင်းများ တွေ့ဆုံဆွေးနွေး ပွဲရလာဒ်များအရ သိရှိရသည်။\n”အရင်ပတ်က လစဉ်ပြန်ဆုံမယ်။သာရေးနာရေးနှင့်အကျဉ်းသားလွတ်မြောက်ရေးကိစ္စများ ဆွေးနွေး မယ်ဆိုပြီး ချိန်းလိုက်တာပါ။အမတ် ၅ နေရာရွေးမယ်တို့ ဘာတို့က အင်တာနက်မှာ ပါလာတယ်။ တကယ်အဲဒီကိစ္စတွေ မဟုတ်ပါဘူး၊ နိုင်ငံရေးအကျဉ်းသားတွေနဲ့ပတ်သတ်တာလေးတွေ ကူညီနိုင်တာဘာရှိမလဲ မျှဝေကြမယ်။ဒီမှာပူးပေါင်းကြမယ်။ စီစဉ်းပေးမယ်။ချိတ်ဆက်ပေးမယ်။” ဟု ကျောင်းသားနိုင်ငံရေးအကျဉ်းသားတစ်ဦးဖြစ်ခဲ့သူ ကိုကြည်လွင်က က ပြောသည်။>\nဒီဇင်ဘာလ(၁)ရက်နေ့ မနက်ပိုင်းက ကြည့်မြင်တိုင်မြို့နယ် သာဓုပရိယတ္တိကျောင်းတိုက်အတွင်းရှိ ရွှေညဝါ ကျောင်းတွင် နိုင်ငံရေးအကျဉ်းသားဟောင်းများ တွေ့ဆုံဆွေးနွေးပွဲတခုပြုလုပ်ခဲ့သည်။\nအဆိုပါ တွေ့ဆုံဆွေးနွေးပွဲကို တလလျှင်တကြိမ်ခန့် ပြုလုပ်သွားမည် ဖြစ်ပြီး၊ တွေဆုံပွဲကျင်းပရခြင်း ရည်ရွယ် ချက်နှင့် ပတ်သက်၍ အဆိုပါပွဲမှ တာဝန်ရှိသူတစ်ဦးက ယခုကဲ့သို့ဆိုသည်။\n“ငြိမ်းချမ်းရေးနဲ့ညီညွတ်ရေးကို ရှေးရှုတယ်။ တဦးချင်းတဦးချင်းကြားမှာရှိတဲ့ အခက်အခဲတွေကို ကူညီချင်းအား ဖြင့် ညီညွတ်မှု့ကို ဖော်ဆောင်ပြီး ငြိမ်းချမ်းရေးဆီကိုသွားကြဖို့” ဟု ၄င်းက ပြောသည်။\nအဆိုပါ တွေဆုံဆွေးနွေးပွဲတွင် တက်ရောက်သူ ၁၀၀ ၀န်းကျင်ထဲမှ ဦးဆောင်သူအယောက် ၂၀အား အများဆန္ဒအရ ရွေးချယ်ခဲ့ပြီး ဦးဆောင်သူအဖွဲ့တစ်ဖွဲ့တွင် အဖွဲ့ဝင်ငါးယောက်ဖြင့် အဖွဲ့(၄)ဖွဲ့ ဖွဲ့စည်း ခဲ့ကြောင်းသိရသည်။\n“ကျွန်တော်တို့မှာ ဥက္ကဌတွေ အတွင်းရေးမှုးတွေ မရှိပါဘူး။ ဦးဆောင်သူတွေပဲ ရှိပါတယ်။ ဦးဆောင်သူတွေကပဲ သတင်းထုတ်မယ်။ ကျန်သူတွေ သတင်း ထုတ်တာကို နိုင်ငံရေးအကျဉ်းသားဟောင်းအဖွဲ့ ဆိုပြီး တာဝန်ခံလို့ မရပါဘူး။ ဦးဆောင်သူတွေကိုပဲ မေးပါ။သူတို့ထုတ်တဲ့သတင်းသာ အမှန်ပါ”ဟု ဦးဆောင်သူ အဖွဲ့ဝင်များထဲမှ ကိုကြည်လွင် ကပြောသည်။\nအဆိုပါ ဦးဆောင်သူ အဖွဲ့ဝင်များထဲတွင် ကိုကိုကြီး(စမ်းချောင်း)၊ကိုကြည်လွင်၊ကိုဇော်ထက်ကိုကို၊ မနော်အုံးလှ နှင့် မစုစုနွေးတို့ပါဝင်ကြောင်း သိရှိရသည်။\nယုံချင်ယုံ မယုံချင်နေ တကယ့်အဖြစ်ပျက်ပါ ဘုရားစူးစေ့\nby Ko Baloi(facebook) on Thursday, December 1, 2011 at 5:53pm\nအနှစ် ၅၀ အတွင်း အဆင့်မြင့်ဆုံးအမေရိကန်နိူင်ငံခြားရေးဝန်ကြီး Hillary clinton ရဲ့ မြန်မာနိူင်ငံကို ပထမ ဦးဆုံးအလည်အပတ်လာတဲ့ခရီးစဉ်ဟာ ထူးထူးခြားခြားပြောင်းလဲမှုတွေရှိလာတယ်လို့ပြောလို့ရပါတယ်။ ဒါဟာ- နှစ် ၅၀ အတွင်း နှစ်နိူင်ငံဆက်ဆံရေးကဏ္ဍကိုပူးပေါင်း တိုးမြှင့်လိုက်ခြင်းဖြစ်ပါတယ်၊ ဒါကို ကျနော်တို့ဒီမိုကရေစီအင်အားစုတွေက အားရကျေနပ်မှုတွေရှိပြီး ကြိုဆိုထောက်ခံမှုတွေရှိနေတာကို တွေ့မြင်နေရပါတယ်။ ကျနော့်အနေနဲ့လည်း ဒီခရီးစဉ်ကို အပြည့်အဝထောက်ခံကြိုဆိုပါတယ်..။\nပြုပြင်ပြောင်းလဲမှုတွေအထိုက်အလျှောက်ရှိနေတဲ့ မြန်မာနိူင်ငံကို ပစ်ပယ်မထားပဲ အဆင့်မြင့် သံတမန်တွေ အခုချိန်ခါမှာ မြန်မာနိူင်ငံကိုအဝင်အထွက်များလေ ပိုကောင်းလေပဲလို့ ကျနော်အနေနဲ့ ထင်မြင်ယူဆမိပါတယ်..။ ကုလသမ္မဂ အတွင်းရေးမှူး ဘန်ကီးမွန်းရဲ့ခရီးစဉ်ကိုလည်း ဒုတိယအကြိမ် ကြိုဆိုရဦးမည်ဖြစ်သည်..။ အဆင့်မြှင့် သံသမန်တွေ အဝင်အထွက်များလေ မြန်မာနိူင်ငံမှာ ပြုပြင်ပြောင်းလဲမှုအရှိန်အဟုန် ပိုမိုတိုးတက်ကောင်းမွန်လာလိမ့်မယ်လို့ လက်ခံယုံကြည်ပါတယ်..။ လက်ရှိ- အစိုးရကို အရပ်သားစကားနဲ့ပြောရရင် လူရာသွင်းရပါ့မယ်....လူရာသွင်းမှ လူ့ကျင့်စဉ်တွေကျင့်ကြံလာပြီး လူ့တန်ဖိုးကို သိရှိနားလည်လာလိမ့်မယ်လို့လည်းယုံကြည်ပါတယ်။ ဒီကောင်\nလူရာမဝင်ဘူးဆိုပြီး ရေရှည်ပစ်ထားမယ်ဆိုရင် ဒီလူတွေဟာ လူတွေနဲ့ကင်းဝေးပြီးလူမှု့ဆက်ဆံရေးတွေလုပ်တဲ့အခါ ပြေလည်မှုမရှိပဲ\nအဆိုးဖက်ကိုသာ ဦးတည်နေသွါးတတ်ပြီး လူ့အသိစိတ်တွေ တဖြေးဖြေးနဲ့ တိမ်ကောပျောက်ကွယ်သွားတတ်ကြပါတယ်..။ အထူးသဖြင့်အာဏာရှင်တွေဟာစက်တိုင်တက်ရမှာလည်းကြောက်....နိူင်ငံတကာနဲ့ ပြည်သူတွေကဝိုင်းဝန်းကောနေတာကတမှောက်နဲ့ ဂေါက်တောက်တောက် ကြောင်တောင်တောင်ဖြစ်ကာ လူ့အသိစတ်တွေပျောက်သွားကြပါတယ်..။ လူဆိုတာ မိမိဘယ်လောက်ဆိုးဆိုးကောင်းသာပြောတာ ကြိုက်နှစ်သက်ကြပါတယ်၊ မိမိဘယ်လောက်ဆိုးဆိုး မင်းလုပ်တာမမိုက်ဘူးကွာလို့ပြောဆိုရင် စိတ်ထဲမှာ ကသိကအောင့်တော့ဖြစ်သွားတတ်တယ်ဆိုတဲ့ လူ့သဘောသဘာဝကို ဒီနေရာမှာ သတိချပ်စေလိုပါတယ်..။\nအခုဆိုရင်...လူကြမ်းမင်းသားတွေလို့ တချိန်ကအမည်ဆိုးနဲ့ကျော်ကြားခဲ့တဲ့ သမ္မတ ဦးသိန်းစိန်ခေါင်းဆောင်တဲ့ အစိုးရဟာ ပြုပြင်ပြောင်းလဲမှုတွေ အထိုက်အလျှောက်လုပ်လာတဲ့အတွက် မြန်မာအစိုးရကို အာစီယံ ဥက္ကဌ ပေးလိုက်ပြီး လူရာသွင်းလိုက်တော့ မျှော်မလင့်ထားတဲ့ အလှည့်မကျရာထူးကို ရရှိလိုက်တဲ့အတွက် သူတို့ တော်တော်မြောက်သွားကြပါတယ်..။ ကဲ....အခုကြည့် နှစ် ၅၀ အတွင်း အမေရိကန်အစိုးရက အသိအမှတ်ပြုပြီး လူရာသွင်းတဲ့အနေနဲ့ အမေရိကန်အဆင့်မြင့် နိူင်ငံခြားရေးဝန်ကြီး Hillary Clinton ကိုစေလွှတ်လိုက်တဲ့အတွက် သမ္မတ ဦးသိန်းစိန်ကိုတိုင် ၂ နိူင်ငံဆက်ဆံရေး ကဏ္ဍသစ်ဖွင့်လှစ်နိူင်ခဲ့တယ်လို့ဆိုလာခဲ့ပါတယ်..။ ကဲ- လွှတ်တော်ဥက္ကဌ ရွှေမန်းကလည်း နိူင်ငံရေးအကျဉ်းသားတွေလွှတ်ပေးမယ်....လို့ ကတိပြုပြီး- ပြည်တွင်းငြိမ်းချမ်းရေး\nရရှိဖို့ကတိပေးပြောဆိုလိုက်သည့်အပြင်-၂ နိူင်ငံဆက်ဆံရေးကပိုမိုအရေးကြီးကြောင်း ပြောဆိုကာ....မြန်မာနိူင်ငံအနေဖြင့် မြောက်ကိုးရီးယားမှ နျူးကလီးယားနည်းပညာအကူညီရရှိရေးကြိုးပန်းဆောင်ရွက်ချက်များကိုသူရရွှေမန်းမှ ပြတ်ပြတ်သားသားငြင်းဆိုလိုက်ပါတယ်..။ မိမိသွားရောက်ခဲ့သည့် နျူးကလီးယားခရီးစဉ်သည် လေကြောင်းရန်ကာကွယ်ရေး၊ လက်နက်စက်ရုံ၊ လေယာဉ်ကိစ္စ၊ သဘောင်္ကိစ္စတွေနဲ့ အခြားကိစ္စတွေကိုလေ့လာတာဖြစ်ကြောင်း ....နျူးကလီးယားကိစ္စသည်ကြီးမားသည့်ကိစ္စဖြစ်သည့်အတွက် မိလက်မှတ်ရေးထိုးသည့်အရာလည်း မဟုတ်ကြောင်း....လက်မှတ်ရေးထိုးခဲ့သည့်ကိစ္စမှာ မြောက်ကိုးရီးယားမှာရှိတဲ့ မိမိတပ်မတော်အတွက် နားလည်မှု\nစာချွန်ကို ထိုးခဲ့သာဖြစ်ပြီး...လက်မှတ်ရေးထိုးစဉ် အချို့ဝန်ကြီးတွေလည်း မိမိအနားတွင်ရှိနေကြောင်း လက်မှတ်ရေးထိုးစဉ် မိမိအနားတွင်ဓါတ်ပုံပါဝန်ကြီးတွေကို တွေ့မြင်ရမည်ဖြစ်ကြောင်း....ယ္ခုအခါထိုဝန်ကြီးများသည်တာဝန်တွေထမ်းဆောင်နေကြပြီးဖြစ်ကြောင်းပြောဆိုခဲ့ပါသည်..။\nအမေရိကန်နိူင်ငံခြားရေးဝန်ကြီး Hillary Clinton ကလည်း အမေရိကန်ပြည်ထောင်စုအနေဖြင့် မြန်မာနိူင်ငံ၏ လွှတ်တော်နိူင်ငံရေးလမ်းကြောင်းကိုလက်ခံကြောင်း....အပြောင်းအလဲတွေကိုလည်းအသိအမှတ်ပြုကြောင်း....မြန်မာနိူင်ငံ၏ နိူင်ငံရေးဖြစ်စဉ်ပြောင်းလဲမှုနဲ့အညီစီးပွါးရေးပိတ်ဆို့မှုနဲ့ အခြားအကူအညီများဖြစ်သည့် စီးပွါးရေး၊ လူမှုရေး၊ ပညာရေး၊ ကျမ္မာရေး စတဲ့အကူအညီတွေကိုလည်း ပေးသွားမည်ဖြစ်ကြောင်းပြောဆိုခဲ့သည့်အပြင်- မြန်မာနိူင်ငံတွင် နိူင်ငံရေးအကျဉ်းသားတွေမရှိသင့်တော့ဘူးလို့ ပြောဆိုခဲ့ပါတယ်..။\nHillary clinton ရဲ့ ခရီးစဉ်ဟာ နှစ်နိူင်ငံဆက်ဆံရေးအတွက် ကောင်းမွန်တဲ့ခရီးစဉ်အဖြစ် လှိုက်လှိုက်လှဲလှဲ ကြိုဆိုခဲ့ကြပြီး...လွှတ်တော်ဥက္ကဌဦးအောင်ခင်မြင့်ကလည်း မြန်မာနိူင်ငံရဲ့ ပြုပြင်ပြောင်းလဲရေးဟာ နောက်ကြောင်းကို ပြန်လှည့်ဖို့မရှိကြောင်း အမေရိကန်နိူင်ငံခြားရေးဝန်ကြီးကို ကတိပေးပြောဆိုခဲ့ပါတယ်..။ မြန်မာနိူင်ငံမှာ စစ်အာဏာသိမ်းတာဘယ်တော့မှ မရှိစေရတော့ဘူး....စစ်ဘက်အုပ်ချုပ်ရေးတွေကိုလည်း မမြင်စေရတော့ဘူးလို့ လွှတ်တော် ဥက္ကဌ ကပြောဆိုခဲ့ပါတယ်..။\nယ္ခု- လက်ရှိ ၂၀၁၁ ခုနှစ် အမေရိကန်နိူင်ငံခြားရေးဝန်ကြီး Hillary Clinton ရဲ့ နိူဝင်ဘာအကုန် ဒီဇင်ဘာလအစ ခရီးစဉ်ဟာ မြန်မာ့နိူင်ငံရေးပြုပြင်ပြောင်လဲရေးအတွက် များစွာအထောက်အကူပြုခဲ့သည့် သမိုင်းဝင်ခရီးစဉ်အဖြစ် စာရေးသူအနေနဲ့ သုံးသပ်ရှုမြင်ကြောင်းယုံချင်ယုံ မယုံချင်နေ တကယ့်အဖြစ်ပျက်ပါဘုရားစူးစေ့ဟု ပြောကြားရင်း နိဂုံးချုပ်လိုက်ပါသည်..။\nနားလည်မှုစွမ်းအားဖြည့်၍ PLHIVကို အားလုံးနှင့်အတူတူပ...\nကျောင်းသားနိုင်ငံရေး အကျဉ်းသားဟောင်းများထဲမှ လွတ်ေ...